ID khas minyak masak seolah bawa negara pada ekonomi tanpa subsidi

BANGI, 20 Rabiulawal 1445H, Jumaat – BERJASA tidak bersetuju dengan langkah memperkenalkan subsidi bersasar menerusi penggunaan pengenalan diri (ID) untuk pembelian minyak masak paket bersubsidi, yang dijangka dilaksanakan tahun depan.

Ketua Pemuda BERJASA, Fahmi Bazlan berkata, tindakan itu dikhuatiri akan mewujudkan peluang pihak tertentu mengambil kesempatan melakukan kegiatan pasaran gelap.

Beliau berkata, kebimbangan ini selari pandangan penganalisis ekonomi dari Pusat Pendidikan Kewangan Islam Antarabangsa (INCEIF), Profesor Dr Baharom Abdul Hamid sebelum ini.

Sebaliknya, kata Fahmi, kerajaan sepatutnya memfokuskan kepada usaha memperketatkan akta mengekang salah guna dan penyeludupan minyak masak kepada pihak yang sepatutnya menerima manfaat.

“Rantaian pengeluar dan pembekal sehingga peruncit perlu dilakar semula agar kita dapat mengenalpasti di manakah kelompongan itu wujud, tetapi sebaliknya pula yang berlaku.

“Sekarang ini seolah-olah agensi yang sedia ada sudah tidak mampu berfungsi malahan kementerian yang berkaitan juga gagal dalam melaksanakan tanggungjawab mengurus hasil negara untuk menjadi manfaat bersama,” katanya.

Fahmi berkata, agensi berkaitan sepatutnya memastikan setiap garis panduan dan jualan subsidi yang disediakan kerajaan wujud di pasaran dan direkodkan dengan data laporan.

“Sekiranya situasi yang lemah dalam penguatkuasaan dan kawal selia yang lemah ini berterusan, subsidi kerajaan hanya akan tinggal pada nama dan terus dimanipulasi oleh pihak pembekal yang gagal memenuhi keperluan rakyat dan aspirasi kerajaan.

“Jika begini, maka lebih baik diwujudkan satu jawatankuasa khas atau badan bertindak bagi membanteras sindiket yang menyebabkan minyak subsidi hilang di pasaran,” katanya.

Beliau berkata, isu minyak masak sepatutnya tidak boleh berlaku memandangkan Malaysia negara pengeluar minyak masak untuk kegunaan tempatan dan eksport ke luar.

Katanya, subsidi bersasar ini akan merumitkan keadaan kerana rakyat sudah cukup menderita dengan isu beras, dan kini minyak masak yang juga sebahagian daripada keperluan asas isi rumah.

“Ini seolah-olah ada cubaan untuk membawa negara kepada ekonomi tanpa subsidi. Pasaran bebas yang membenarkan cukai dan harga tidak terkawal sebenarnya menguntungkan golongan kapitalis.

“Isu ini seakan serupa dengan model yang dibawa IMF untuk melihat negara-negara anggotanya tidak terlalu masuk campur dalam urusan ekonomi mengikut model ekonomi Keynessian,” katanya.

Sebelum ini, media melaporkan Kementerian Perdagangan Dalam Negeri dan Kos Sara Hidup (KPDN) akan menetapkan hanya mereka yang mempunyai pengenalan diri (ID) dan disahkan layak boleh membeli minyak masak paket bersubsidi.

Timbalan Menteri KPDN, Fuziah Salleh, berkata, ketetapan itu bagi memastikan subsidi itu sampai ke golongan sasaran dan tidak berlaku penjualan kepada golongan yang tidak layak termasuk warga asing.


Lagi cubaan seludup 31 tan ayam sejuk beku ‘meragukan’ dari Thailand

BANGI, 15 Jamadilakhir 1442H, Khamis – Jabatan Perkhidmatan Kuarantin dan Pemeriksaan Malaysia (MAQIS) menggagalkan cubaan menyeludup 31 tan ayam sejuk beku dianggarkan bernilai lebih RM187,000 dari Thailand.

Dalam kejadian jam 2.20 petang kelmarin, lori kontena membawa ayam yang sudah dipotong dan diisi ke dalam 2,600 kotak ditahan ketika pemeriksaan di Kompleks Imigresen, Kastam Kuarantin dan Keselamatan (ICQS) Bukit Kayu Hitam.

Pengarah MAQIS Kedah, Lily Rosalind Paul berkata, pemeriksaan mendapati ayam sejuk beku itu cuba dibawa masuk tanpa mematuhi syarat import selain dipercayai dibawa dari pusat penyembelihan tidak diiktiraf serta meragukan.

“Kegagalan mengemukakan maklumat berkenaan adalah satu kesalahan mengikut Seksyen 15(1), Akta Perkhidmatan Kuarantin dan Pemeriksaan Malaysia 2011 (Akta 728).

“Jika sabit kesalahan boleh didenda tidak melebihi RM100,000 atau dipenjara tidak melebihi enam tahun atau kedua-duanya sekali,” katanya seperti dilapor Harian Metro hari ini.

Dalam pada itu, Lily berkata, MAQIS komited dalam memastikan produk pertanian dan makanan yang diimport terpelihara terutama membabitkan aspek halal.

“MAQIS tidak akan memandang mudah terhadap perkara ini dan sentiasa komited memastikan keluaran pertanian diimport bebas daripada ancaman perosak, penyakit dan bahan cemar bagi memastikan sektor pertanian negara tidak terjejas,” katanya.

Terdahulu, MAQIS turut berjaya merampas 5,161 ayam sejuk beku seberat 61,832 kilogram (kg), yang dibawa masuk dari Thailand dalam pemeriksaan di Kompleks ICQS.

Daging ayam sejuk beku berkenaan juga dibawa masuk tanpa mematuhi syarat import, iaitu dipercayai datang dari pusat penyembelihan yang tidak diiktiraf dan meragukan.


Kerjasama Warisan-MUDA bukan ancaman kepada PH

SHAH ALAM, 12 Jamadilawal 1443H, Jumaat – Presiden Parti Amanah Negara (Amanah) Mohamad Sabu menganggap kerjasama yang terjalin di antara Parti Warisan Sabah (Warisan) dan Parti Ikatan Demokratik Malaysia (MUDA) bukanlah ancaman kepada Pakatan Harapan (PH).

“Bagi saya tidak ada ancaman penubuhan parti-parti politik ini dan sama ada perlu atau tidak kerjasama dengan parti politik ini, ia akan kita bincang di peringkat PH.

“Kita akan berbincang di peringkat Majlis Presiden PH kalau ada permohonan dan memanglah di atas konsep khemah besar kita kena mencari sahabat yang ramai untuk hadapi pilihan raya akan datang,” katanya kepada media selepas pelancaran buku yang ditulisannya, ‘Juang Mat Sabu’, hari ini.

Mohamad berkata PH perlu mengadakan perbincangan itu susulan kekalahannya pada Pilihan Raya Negeri Melaka baru-baru ini, yang memerlukan pakatan itu mencari kekuatan baharu.

Warisan secara rasminya melebarkan sayapnya ke Semenanjung Malaysia hari ini dengan harapan menjadi landasan dalam mengubah landskap politik negara di peringkat nasional.

Selain MUDA, Warisan juga terbuka untuk bekerjasama dan membentuk gabungan dengan mana-mana parti lain bagi menghadapi Pilihan Raya Umum (PRU) ke-15. – Bernama


Bincang bekalan senjata, AS lakukan lawatan pertama ke Israel

TEL AVIV, 29 Syaaban 1442H, Ahad – Setiausaha Pertahanan Amerika Syarikat (AS), Lloyd Austin melakukan lawatan ke Israel hari ini.

Lawatan itu sekali gus menjadikan yang pertama daripada wakil kanan pentadbiran Presiden AS, Joe Biden ke negara haram itu.

Pendirian Austin terhadap Iran sebelum ini telah membimbangkan pemimpin tertinggi Israel, Benjamin Netanyahu.

Austin yang dijadual bertemu Netanyahu dan Menteri Pertahannan Israel, Benny Gantz dalam lawatan dua hari itu akan membincangkan mengenai bekalan senjata AS ke Israel.

Meskipun Washington telah berusaha meyakinkan Israel mengenai masalah keselamatan serantau, ia tidak memberi harapan untuk menyambung semula perjanjian nuklear 2015 antara kuasa besar dan Iran.

Perjanjian itu dihentikan ketika pentadbiran bekas Presiden Donald Trump sebelum ini.

Israel telah lama mengkritik kesepakatan itu yang disifatkannya sebagai kemampuan sementara nuklear Iran, yang turut akan memberi ruang kepada Tehran menghasilkan bom dalam tempoh masa panjang.

Negara penjajah itu juga menegaskan ia tidak mahu terikat dengan sebagai diplomasi. – Agensi


MCA siap siaga hadapi PRN Johor

KAMPAR, 18 Jamadilakhir 1443H, Jumaat – MCA, selaku parti komponen Barisan Nasional (BN) akan menggerakkan jentera pilihan rayanya sebaik sahaja Pilihan Raya Negeri (PRN) Johor diumumkan, kata Presidennya Datuk Seri Dr Wee Ka Siong.

Beliau berkata pihaknya telah siap siaga memandangkan tempoh penggal Pilhan Raya Umum ke-14 (PRU14) sudah matang dan memasuki tahun keempat, selain kemungkinan pilihan raya negeri berkenaan diadakan.

“Setakat ini belum mendapat maklumat atau ada mesyuarat tentang PRN Johor. Kita dengar dari media sahaja. Bagi MCA, kita berdepan sama ada PRU15 atau PRN Johor, dan kita akan ikut SOP serta terus siap siaga.

“Ini kerana kita telah masuk tahun keempat PRU. Sama ada bulan depan ke tahun depan ke, kita sudah boleh agak, khasnya dalam tempoh 18 bulan akan datang. Bila-bila sahaja wisel ditiupkan, kita akan siap siaga dan pastikan orang kita sudah pun di bawah untuk memainkan peranan mendampingi rakyat,” katanya.

Beliau yang juga Menteri Pengangkutan berkata demikian selepas menghadiri majlis kutipan derma MCA untuk Hospital Universiti Tunku Abdul Rahman (UTAR), di Kampus UTAR Kampar di sini hari ini.

Wee, Ahli Parlimen Ayer Hitam selama empat penggal sejak 2004 itu, mengulas desas-desus pembubaran Dewan Undangan Negeri (DUN) Johor yang dilaporkan media sebelum ini.

Terdahulu pada majlis tersebut, Wee berkata majlis pelancaran kutipan derma itu dilakukan untuk pembinaan Hospital UTAR, yang dianggarkan menelan belanja kira-kira RM300 juta yang akan berfungsi dan digunakan kepada masyarakat setempat, khasnya kepada warga Kampar.

“Hospital ini nanti bukan berasaskan keuntungan, tetapi lebih berbentuk kepada sebuah yayasan. Pendapatan diterima akan diberikan kepada universiti untuk tujuan pembangunan. Ia dijangka siap dalam masa tiga tahun selepas cukupnya dana,” katanya. – Bernama


Enam sekeluarga nyaris rentung

GUA MUSANG, 21 Rejab 1442H, Jumaat  – Enam sekeluarga nyaris rentung dan tinggal sehelai sepinggang selepas rumah pusaka yang didiami mereka di Kampung Lembaga, di sini musnah terbakar awal pagi tadi.

Ibu tunggal, Zainab Yunus, 59, berkata, dia baru 20 minit tidur apabila tiba-tiba dikejutkan jiran supaya keluar dari rumah ketika kejadian berlaku pada 4 pagi.

“Saya segera bangkit daripada tidur sebelum mengejutkan dua anak bersama tiga cucu untuk menyelamatkan diri. Api marak sangat pantas, dalam 15 minit kebakaran merebak ke seluruh bahagian rumah,” katanya ketika ditemui di lokasi kejadian, hari ini.

Zainab berkata, dia tidak sempat menyelamatkan barang penting serta dokumen peribadi kerana kejadian berlaku sangat pantas.

“Kejadian turut memusnahkan sebuah van, sebuah kereta dan lima motosikal. Buat sementara waktu, kami akan menumpang di rumah saudara terdekat sebelum memikirkan pembinaan semula rumah menggantikan yang terbakar itu,” katanya.

Sementara itu, Ketua Balai Bomba dan Penyelamat Gua Musang, Penolong Penguasa Bomba Mohd Arifuddin Akif Mohd Noor berkata, pihaknya menerima panggilan kejadian kebakaran itu pada 4.06 pagi.

“Sembilan anggota bersama tiga jentera bergegas ke lokasi dan ketika sampai, api masih marak membakar rumah mangsa. Anggota bomba mengambil masa 20 minit untuk mengawal api daripada merebak ke rumah berhampiran, operasi pemadaman tamat sepenuhnya pada 7 pagi,” katanya dan menambah punca kebakaran masih disiasat. -Bernama


Zakaria beri laluan Onn Hafiz tanding Ketua UMNO Bahagian

KLUANG, 4 Syaaban 1444H, Sabtu – Jawatan Ketua Bahagian UMNO Simpang Renggam tidak akan dipertahan Datuk Zakaria Dullah dalam pemilihan parti kali ini.

Naib Ketua Bahagian UMNO Simpang Renggam, Datuk Onn Hafiz Ghazi berkata, Zakaria sebaliknya akan menawarkan diri sebagai Ahli Majlis Tertinggi dan Timbalan Ketua Bahagian kawasan itu.

Menteri Besar Johor itu berkata, ini merupakan langkah dipersetujui mereka bersama, demi perpaduan dan keharmonian UMNO bahagian.

“Saya dan Datuk Zakaria Dullah bersetuju untuk berkompromi mencari jalan penyelesaian yang terbaik untuk jawatan kepimpinan UMNO Bahagian.

“Saya ingin menzahirkan penghargaan kepada Datuk Zakaria Dullah atas semangat perjuangan dan keikhlasan beliau,” kata Ahli Dewan Undangan Negeri Machap itu dalam hantaran di Facebook rasminya.

Onn Hafiz, 44, menawarkan diri bertanding jawatan disandang Zakaria sejak 2018 itu dan telah menyatakan tidak akan bertanding jawatan di peringkat pusat untuk terus memberi fokus khidmat bakti kepada negeri Johor. – Bernama


143 pendatang tanpa izin termasuk pelarian Rohingya ditahan di perairan Kuala Kurau

PARIT BUNTAR, 28 Ramadan 1443H, Sabtu – Seramai 143 pendatang tanpa izin termasuk 134 etnik pelarian Rohingya ditahan di perairan laut Kuala Kurau hari ini.

Ketua Polis Perak, Datuk Mior Faridalathrash Wahid berkata kesemua mereka yang berumur lingkungan lima tahun hingga 40-an itu ditahan kira-kira enam batu nautika di perairan laut Kuala Kurau di antara 7 pagi hingga 12.30 tengah hari.

“Semua warga asing itu termasuk empat lelaki warga Bangladesh dan lima lelaki Myanmar ditahan selepas bot yang dinaiki mereka tersangkut pada beting pasir Kalumpang di perairan berkenaan.

“Mereka yang ditahan itu membabitkan 66 lelaki dan 59 wanita serta kanak-kanak lelaki dan perempuan masing-masing sembilan orang,” katanya ketika dihubungi hari ini.

Beliau berkata, mereka datang dari Myanmar dan berada di perairan itu setelah bot dinaiki tersangkut pada beting pasir.

Katanya, semasa pemeriksaan, seramai 87 orang berada di atas bot manakala yang lain bertindak melarikan diri dengan berenang ke daratan sebelum ditahan. – Bernama


Penamaan calon esok bermula jam 9 pagi

KUALA LUMPUR, 9 Rabiulakhir 1444H, Jumaat – Penamaan calon bagi Pilihan Raya Umum ke-15 (PRU15) akan berlangsung esok di seluruh negara melibatkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15).

Turut diadakan serentak adalah penamaan calon bagi Pilihan Raya Kecil (PRK) DUN Bugaya, Sabah.

Tempoh mengemukakan kertas penamaan calon bermula 9 pagi hingga 10 pagi di 222 pusat penamaan calon antaranya terdiri daripada pejabat daerah, dewan orang ramai dan dewan sekolah di seluruh negara.

Suruhanjaya Pilihan Raya (SPR) menetapkan hari pengundian pada 19 November dan pengundian awal pada 15 November.

Tempoh berkempen ditetapkan selama 14 hari bermula esok selepas pengisytiharan calon-calon yang bertanding dan akan berakhir pada 11.59 malam, 18 November.

Sebelum penggal Parlimen ke-14 dibubarkan pada 10 Oktober lepas, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti MUDA, Parti Sarawak Bersatu dan STAR.

Dua kerusi kosong selepas kematian penyandangnya iaitu Datuk Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah.

Di peringkat DUN, hanya Pahang, Perak dan Perlis yang akan melaksanakan Pilihan Raya Negeri (PRN) masing-masing serentak dengan peringkat Parlimen selepas ketiga-tiga negeri berkenaan membubarkan DUN masing-masing.

Negeri-negeri diterajui PH iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Sabah, Melaka, Sarawak dan Johor sebelum ini telah mengadakan PRN masing-masing. PRN Sabah diadakan pada 26 September 2020, Melaka (20 November 2021), Sarawak (18 Disember 2021) dan Johor (12 Mac 2022).

PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Pada 7 Oktober lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Okt lepas.

Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk PRU15. Ia mengandungi seramai 21,173,638 pemilih yang terdiri daripada 20,905,366 pengundi biasa, 146,737 tentera serta pasangan, 118,794 polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.

Pada PRU14, SPR menerima sebanyak 2,333 kertas pencalonan dalam tempoh sejam penamaan calon dengan 687 daripadanya adalah kertas pencalonan bagi 222 kerusi Parlimen dan 1,646 bagi 505 kerusi DUN.

Parti paling banyak menghantar borang pencalonan untuk kerusi Parlimen ketika itu ialah BN dengan 222, diikuti PKR (191) dan PAS (158). Parti-parti lain menghantar kurang daripada 30 pencalonan.

Pada PRU14, hanya Timbalan Presiden UMNO Datuk Seri Mohamad Hasan yang ketika itu Menteri Besar Negeri Sembilan diisytiharkan menang tanpa bertanding bagi kerusi DUN Rantau, selepas calon PKR, Dr S. Streram tidak dapat mengemukakan kertas pencalonan kerana gagal membawa bersama pas calon untuk memasuki pusat penamaan calon.

Apa yang pasti, penamaan calon PRU15 esok pastinya ditunggu-tunggu berikutan kemunculan gabungan-gabungan politik baharu yang berkemungkinan besar menyebabkan berlaku pertembungan sekurang-kurangnya tiga hingga empat penjuru di kebanyakan kerusi Parlimen. – Bernama


Syed Saddiq didakwa atas 2 pertuduhan pengubahan wang haram RM100,000

JOHOR BAHRU, 26 Zulhijjah 1442H, Khamis – Ahli Parlimen Muar Syed Saddiq Syed Abdul Rahman mengaku tidak bersalah di Mahkamah Sesyen di sini hari ini atas dua pertuduhan pengubahan wang haram berjumlah RM100,000, tiga tahun lepas.

Syed Saddiq, 29, yang juga bekas Menteri Belia dan Sukan membuat pengakuan itu di hadapan Hakim Datuk Ahmad Kamal Arifin Ismail.

Mengikut kedua-dua pertuduhan, Syed Saddiq didakwa melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.

Beliau didakwa melakukan perbuatan itu di sebuah bank di Jalan Persisiran Perling, Taman Perling di sini pada 16 Jun dan 19 Jun 2018.

Pertuduhan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram. – Bernama


Tanding jawatan Presiden UMNO? ‘Let’s see’, kata KJ

BANGI, 17 Jamadilawal 1444H, Isnin – Bekas Ahli Parlimen Rembau, Khairy Jamaluddin belum mengesahkan sama ada akan meneruskan hasrat untuk bertanding merebut jawatan Presiden UMNO pada pemilihan akan datang.

Beliau yang juga bekas Ahli Parlimen Rembau hanya tergelak apabila diajukan soalan berkenaan.

“Let’s see (kita lihat nanti),” katanya seperti dipetik media tempatan.

Bekas Menteri Kesihatan itu berkata demikian apabila ditanya wartawan sama ada akan bertanding jawatan Presiden UMNO pada pemilihan parti itu nanti.

Ketika kempen pilihan raya di Sungai Buloh bulan lalu, Khairy dilaporkan menyatakan hasrat untuk menawarkan diri menjadi Presiden UMNO dan Perdana Menteri satu masa nanti.

Bagaimanapun ketika itu beliau tidak menyatakan bila akan bertanding jawatan dalam parti.

Terdahulu, media melaporkan Perhimpunan Agung UMNO (PAU) 2022 yang akan berlangsung pada 21 hingga 24 Disember ini tidak membabitkan pemilihan parti.

Ahli Majlis Kerja Tertinggi (MKT), Datuk Mohd Razlan Muhammad Rafii berkata, pemilihan parti akan diadakan dalam tempoh enam bulan selepas pilihan raya umum (PRU) seperti ditetapkan dalam pindaan Perlembagaan UMNO.


Selepas 54 hari terpisah, bayi dipertemukan semula dengan ibu kandung

ANKARA, 12 Ramadan 1444H, Isnin – Seorang bayi dipertemukan semula dengan ibu kandungnya selepas 54 hari diselamatkan dalam tragedi runtuhan gempa bumi di selatan Turkiye.

Bayi berusia tiga bulan itu, Vetin Begdas yang dipanggil Gizem atau Misteri oleh pasukan perubatan berjaya diselamatkan di wilayah hatay, kira-kira 128 jam selepas bencana gempa bumi kuat pada 6 Februari lalu.

Vetin kemudian dipindahkan ke sebuah hospital di bandar Ankara.

Menteri Keluarga dan Perkhidmatan Sosial, Derya Yanik mempertemukan semula bayi istimewa itu dengan ibu kandungnya, Yasemin Begdas di wilayah Adana, lokasi ibunya mendapat rawatan ketika kini.

Penyatuan dua beranak itu dilakukan hasil keputusan ujian DNA yang membuktikan hubungan mereka.

Namun sayangnya, bapa kanak-kanak bersama dua lagi abangnya terkorban dalam tragedi gempa bumi, yang turut mengorbankan lebih 50,000 penduduk.

Sementara itu, Derya menyifatkan bayi berkenaan sangat ajaib apabila ditemui selamat dan tanpa sebarang kecederaan dan masalah kesihatan.

Beliau pada masa sama memberitahu pihaknya akan terus memberikan bantuan kepada bayi yang dianggap misteri tersebut. – Agensi


Membudayakan normal baharu

KUALA LUMPUR, 18 Zulhijjah 1441H, Sabtu – Apabila tiada tanda-tanda bila akan berakhirnya pandemik COVID-19, nasihat terbaik kepada rakyat Malaysia bagi melindung diri masing-masing adalah meneruskan amalan pemakaian pelitup separuh muka apabila keluar rumah, kerap membasuh tangan dan mengamalkan jarak fizikal.

Amalan normal baharu rakyat Malaysia ini telah pun diterapkan sebagai langkah mencegah penularan COVID-19 sejak Perintah Kawalan Pergerakan (PKP) yang dilaksanakan 18 Mac lepas.

Dan kini selepas hampir lima bulan PKP termasuklah PKP Bersyarat (PKPB) dan seterusnya PKP Pemulihan (PKPP) sehingga 31 Ogos nanti, rakyat kebanyakannya sudah semakin menerima adaptasi normal baharu ini dalam kehidupan seharian mereka.

Namun apabila berlakunya peningkatan semula jumlah kes baharu pada akhir Julai menyebabkan kerajaan mewajibkan pemakaian pelitup separuh muka kepada setiap orang berkuatkuasa 1 Ogos terutama ketika menggunakan pengangkutan awam dan berada di tempat tumpuan umum yang sesak bagi tujuan membendung pandemik COVID-19.

Peraturan baharu itu memperuntukkan denda RM1,000 di bawah Akta Pencegahan dan Pengawalan Penyakit Berjangkit 1988 (Akta 342), jika ada yang gagal mematuhinya.

LIHAT SUDUT POSITIF

Perubahan kepada normal baharu secara ‘tiba-tiba’ disebabkan penularan pandemik ini, memanglah sesuatu yang bukan mudah untuk diterima dan diadaptasi dengan sekelip mata oleh rakyat.

Ini kerana ia menuntut kerjasama semua pihak di pelbagai peringkat untuk sama-sama memastikan #kitamenang dalam ‘melawan’ COVID-19.

Pakar Perunding Kanan Psikiatri, Pusat Pakar Universiti Malaya (UMSC), Profesor Madya Dr Muhammad Muhsin Ahmad Zahari berkata, normal baharu perlu dilihat dari sudut positif bagi mengelakkan masyarakat daripada rasa tertekan dan terbeban dengan pengamalannya.

“Masyarakat perlu melihat perkara ini dari aspek kepentingan menjaga kesihatan dan kebersihan. Sebelum ini (sebelum krisis COVID-19) seseorang mungkin dianggap sebagai penghidap penyakit obsesi berlebihan seperti Gangguan Obsesif Kompulsif (OCD) apabila kerap membasuh tangan dan menggunakan pelitup separuh muka.

“Namun hari ini perkara itu telah berubah menjadi suatu kemestian malah penggunaan pelitup separuh muka turut diwajibkan di kawasan tertentu.

“Rakyat perlu melihat bagaimana normal baharu ini membawa perubahan yang baik kepada perkara yang sebelum ini kurang dititikberatkan, sebagai contohnya, tidak menjaga etika batuk dan bersin, tidak mengambil berat simptom demam, selsema malah kita kini menjadi semakin peka dengan soal kesihatan dan kebersihan diri sendiri dan orang lain,” katanya kepada Bernama baru-baru ini berhubung isu normal baharu.

Perdana Menteri Tan Sri Muhyiddin Yassin hari ini melancarkan Kempen Pembudayaan Norma Baharu di Pagoh, Muar.

‘ALAH BISA, TEGAL BIASA’

Ibarat peribahasa ‘alah bisa, tegal biasa’, Dr Muhammad Muhsin berkata apabila sesuatu perkara itu menjadi sebati dalam kehidupan masyarakat, ia akan menjadi lebih mudah untuk dilaksanakan.

Meskipun normal baharu ini belum begitu menjadi budaya, namun rata-rata rakyat mengamalkannya kerana bimbang akan penularan COVID-19, patuh kepada undang-undang dan prosedur operasi standard (SOP) yang ditetapkan kerajaan, selain kesedaran turut meningkat apabila kes COVID-19 kembali naik.

“Cuma, dalam tempoh hampir lima bulan kita mengadaptasi norma baharu ini (sejak PKP), rakyat boleh dikatakan semakin terbiasa. Impaknya turut diterjemah melalui tahap kepatuhan terhadap PKP dan SOP yang ditetapkan yang sekaligus menyumbang kepada kadar penurunan kes penularan COVID-19 di negara ini.

“Apa yang kita harapkan amalan norma baharu ini akan terus dipertingkatkan dan dijadikan normalisasi serta budaya dalam kehidupan. Apabila semua pihak tahu peranan dan tanggungjawab masing-masing, norma baharu ini akan diadaptasi sebagai sebahagian daripada kehidupan,” katanya.

Beliau pada masa sama tidak menolak tempoh masa yang lebih lama diperlukan untuk rakyat membudayakan normal baharu.

“Untuk membudayakan norma baharu ia bukan bersifat ‘top-down’ berlandaskan polisi dan SOP yang ditetapkan pihak kerajaan semata-mata sebaliknya rakyat sendiri perlu ada kesedaran dan tahap keprihatinan yang tinggi.

“Norma baharu ini juga akan lebih mudah diikuti oleh masyarakat sekiranya mereka yang mempunyai ‘pengaruh’ seperti pemimpin, golongan selebriti, petugas kesihatan dan guru menunjukkan contoh pengamalannya dalam kehidupan seharian,” katanya sambil menambah tahap kesedaran rakyat ada ‘turun-naik’ dan perlu sentiasa dibekalkan dengan maklumat dan peringatan secara berterusan.

LEBIH BERDISIPLIN, TERTIB

Berkongsi pandangan, Pensyarah Kanan Jabatan Psikologi Pendidikan dan Kaunseling, Fakulti Pendidikan Universiti Malaya yang juga merupakan kaunselor, Dr Ahmad Shamsuri Muhamad berkata normal baharu secara tidak langsung turut mendidik masyarakat menjadi lebih berdisiplin dan tertib dalam tindakan mereka.

Situasi bersesak-sesak dan berasak-asak semakin berkurangan dan rakyat ‘akur’ untuk beratur dan menjaga jarak fizikal. Contohnya, ketika membeli barang di pusat membeli-belah, menggunakan lif serta tangga bergerak.

“Masyarakat belajar dan berubah kepada sesuatu perkara melalui antaranya melihat contoh apa yang dilakukan oleh orang lain, melalui pujian dan penghargaan serta melalui hukuman atau denda yang dikenakan kepada mereka yang melanggar peraturan.

“Ada individu yang boleh diingatkan melalui kempen kesedaran yang dijalankan, ada yang memerlukan ‘pulangan’ sebagai balasan kepatuhan mereka dan terdapat juga yang perlu dikenakan hukuman atau denda bagi tujuan memberi kesedaran,” katanya.

Beliau turut berpendapat kaedah penyampaian maklumat kepada masyarakat perlu dipelbagai agar objektif kerajaan untuk membudayakan normal baharu dapat dicapai.

Sebagai contoh, sebelum ini ramai yang bekerja dari rumah tidak sabar menunggu siaran sidang media berhubung COVID-19 namun berikutan kebanyakan rakyat telah kembali bekerja dan menjalankan rutin harian seperti biasa, momentum (keterujaan rasa ingin tahu perkembangan terkini kes COVID-19) semakin menurun disebabkan kekangan masa.

“Untuk itu kaedah penyampaian maklumat berhubung situasi semasa COVID-19 perlu dipelbagaikan di samping cara penyampaian perlu sesuai mengikut peringkat umur agar semua kumpulan masyarakat boleh faham, mempunyai kesedaran dan mengamalkan normal baharu sebagai budaya dalam kehidupan mereka.

“Maklumat juga perlu dipastikan boleh diakses oleh semua golongan termasuk mereka yang berhadapan kekangan tertentu seperti orang kurang upaya (OKU) agar agenda membudayakan norma baharu ini dapat direalisasikan,” katanya yang juga OKU penglihatan. – Bernama


Najib mohon tarikh keputusan rayuan SRC dilapangkan

KUALA LUMPUR, 19 Rabiulakhir 1443H, Rabu – Datuk Seri Najib Tun Razak memohon Mahkamah Rayuan agar melapangkan tarikh 8 Disember ini yang ditetapkan untuk keputusan rayuannya terhadap sabitan dan hukuman bagi kesalahan penyelewengan RM42 juta dana SRC International Sdn Bhd.

Menurut dokumen daripada Tetuan Shafee & Co yang mewakili Najib yang dihantar kepada Pendaftar Mahkamah Rayuan, menyatakan permohonan itu dikemukakan atas alasan Najib akan berada di Singapura sehingga 5 Disember ini.

“Pihak perayu (Najib) dengan rendah diri ingin memohon untuk tarikh tersebut dilapangkan dan tarikh keputusan ditetapkan pada minggu seterusnya iaitu minggu 13 Disember sehingga 17 Disember, atau mana-mana tarikh lain yang dianggap sesuai oleh mahkamah,” menurut dokumen itu.

Menurut dokumen itu sejurus pulang dari Singapura pada 5 Disember, perayu diwajibkan untuk kuarantin kendiri selama tujuh hari sehingga 12 Disember dan perayu hanya boleh hadir ke mahkamah atau tempat awam bermula 13 Disember.

Menurut dokumen itu pihak pendakwa raya juga telah dimaklumkan berkenaan perkara itu dan tidak membantah terhadap permohonan untuk menetapkan tarikh keputusan baru pada minggu di antara 13 Disember hingga 17 Disember.

Selain itu, dokumen itu menyatakan perbicaraan kes pengubahan wang haram yang dihadapi peguam yang mewakili Najib, Tan Sri Muhammad Shafee Abdullah di Mahkamah Tinggi juga ditetapkan untuk disambung bicara pada 8 Disember dan Najib juga mempunyai perbicaraan kes dana 1Malaysia Development Berhad (1MDB) di Mahkamah Tinggi.

Menurut dokumen itu pada minggu seterusnya iaitu 20 Disember sehingga 23 Disember, perbicaraan kes bunuh melibatkan Samirah Muzaffar yang diwakili Muhammad Shafee akan bersambung di Mahkamah Tinggi Shah Alam.

Pejabat Ketua Pendaftar Mahkamah Persekutuan (PKPMP) dalam kenyataan media hari ini memaklumkan keputusan rayuan Najib itu ditetapkan pada 8 Disember ini.

Najib, 68, mengemukakan rayuan terhadap keputusan Mahkamah Tinggi Kuala Lumpur pada 28 Julai tahun lepas, yang menjatuhkan hukuman penjara 12 tahun dan denda RM210 juta selepas mendapati beliau bersalah atas tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan, melibatkan RM42 juta dana SRC International. – Bernama


Anwar kata lawatan ke UAE berjaya

ABU DHABI, 21 Rabiulawal 1445H, Sabtu – Perdana Menteri, Datuk Seri Anwar Ibrahim menyifatkan lawatan beliau ke Emiriah Arab Bersatu (UAE) sebagai membuahkan hasil yang baik dengan berjaya menarik komitmen pelaburan berjumlah RM40.6 bilion (US$8.6 billion) .

Beliau berkata, kini terpulang kepada pimpinan kerajaan serta kementerian dan agensi terbabit untuk menjadikannya realiti yang pada akhirnya akan menguntungkan negara dan rakyat.

Katanya, pelaburan terbesar adalah melalui pemeteraian dua Memorandum Persefahaman (MoU) iaitu di antara Lembaga Pembangunan Pelaburan Malaysia (MIDA) dan Majlis Pelaburan Antarabangsa UAE (UAEIIC) berhubung kerjasama bagi menggalakkan pelaburan serta MIDA dan dan Abu Dhabi Future Energy Company PJSC-Masdar berhubung projek-projek tenaga boleh diperbaharui di Malaysia dengan kapasiti sehingga 10 gigawatt bernilai US$8 bilion.

“Saya juga mahu memberi penekanan kepada bidang Kecerdasan Buatan (AI) kerana UAE telah mencapai kemajuan yang menakjubkan dalam bidang ini. Masdar City dibangunkan secara canggih, moden dan memenuhi keperluan hijau dan kewujudan universiti bertaraf dunia, Mohamed bin Zayed University of Artifical Intellegence (MBZUAI), yang pertama mengkhususkan bidang AI.

“Mereka (MBZUAI) memberi laluan untuk bekerjasama dengan Malaysia dan universiti-universiti tempatan serta pelajar-pelajar Malaysia untuk belajar di sana bagi program siswazah,” katanya kepada media Malaysia di akhir lawatan kerja dua hari beliau ke UAE.

Anwar berkata, sepanjang lawatan kerja itu, beliau berkesempatan bertemu dengan ramai tokoh-tokoh penting di UAE yang mewakili sektor ekonomi, perdagangan dan pelaburan termasuk Presiden UAE Sheikh Mohamed bin Zayed Al Nahyan dan beberapa menteri kanan.

Perdana Menteri turut bertemu dengan  pemegang taruh dana kekayaan berdaulat UAE, Pihak Berkuasa Pelaburan Abu Dhabi (ADIA) dan syarikat-syarikat perniagaan terbesar di UAE seperti Mubadala, Lulu Group International, Aldar dan ILC.

Selain Masdar, komitmen pelaburan lain adalah dalam sektor logistik yang bernilai US$450 juta dan sektor aeroangkasa bernilai US$150 juta.

Perdana Menteri juga turut berinteraksi dengan 35 pemain industri utama UAE semasa sesi Meja Bulat bertajuk “Roundtable Meeting with the Captains of Industry in the UAE”, selain pertemuan dengan Syarikat G42 yang mempunyai kepakaran dalam bidang AI.

Mengulas pertemuan dengan Presiden UAE, Anwar berkata pertemuan di antara mereka berlangsung lebih lama dari yang dirancang iaitu kira-kira satu jam.

“Pada pertemuan itu memang saya menekankan isu-isu ekonomi, perdagangan dan pelaburan. Sebagai sesama negara Islam, kita membincangkan soal diplomatik dan isu-isu serantau dunia Arab dan Asia,” katanya. – Bernama


Semua ketetapan umrah disediakan Arab Saudi

PETALING JAYA, 7 Rejab 1443H, Rabu – Segala bentuk peraturan berkenaan pelaksanaan ibadah umrah ditetapkan oleh kerajaan Arab Saudi.

Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, kerajaan hanya mengikut sahaja apa yang telah ditetapkan oleh pihak tuan rumah.

Katanya lagi, ini termasuklah berkaitan perihal setiap prosedur operasi standard (SOP) dalam melaksanakan ibadah di sana.

“SOP berkenaan umrah dan apa-apa syarat di pihak kerajaan Saudi, seperti mengambil dos penggalak. Kita ikut apa yang pihak sana tetapkan.

“Pintu untuk berangkat ke sana juga sudah dibuka, jadi untuk jemaah yang ingin menunaikan umrah ikut syarat-syarat ditetapkan,” katanya seperti dipetik media tempatan, hari ini.

Terdahulu, beliau hadir ke Program Usrah Bersama Anak Muda di Malaysia Tourism Centre (MaTiC) anjuran Jabatan Kemajuan Islam Malaysia (Jakim) dengan kerjasama Radio Zayan.

Program tersebut diadakan sebagai kesinambungan dari Pelancaran Sambutan Bulan Solat Peringkat Kebangaaan bagi tahun 2022.


Lebih banyak konsesi lebuh raya akan terlibat penstrukturan semula

KUALA LUMPUR, 2 Ramadan 1443H, Isnin – Lebih banyak syarikat konsesi lebuh raya akan terlibat dengan rundingan penstrukturan semula bagi mengurangkan beban perbelanjaan rakyat dan kerajaan.

Menteri Kanan Kerja Raya, Datuk Seri Fadillah Yusof berkata, kerajaan mengalu-alukan syarikat swasta mengambil alih syarikat konsesi lebuh raya lain bagi tujuan tersebut.

“Kerajaan mengalu-alukan pihak swasta untuk tampil dengan terma sedemikian, yang mana syarikat konsesi akan memulangkan lebuh raya kepada kerajaan sejurus melunaskan hutang kewangannya, ini satu kelegaan kepada rakyat.

“…akan ada rundingan penstrukturan yang melibatkan konsesi lebuh raya lain selepas ini,” katanya pada sidang media khas di sini hari ini.

Terdahulu hari ini, Perdana Menteri Datuk Seri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi iaitu Kesas Sdn Bhd yang menguruskan Lebuhraya Shah Alam (KESAS) dan Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).

Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara – Puchong (LDP).

Susulan pengambilalihan 100 peratus syarikat swasta, Amanat Lebuhraya Rakyat Berhad (ALR) ke atas keempat-empat syarikat konsesi itu, kadar tol yang dikendalikan di bawah kesemua syarikat tersebut tidak akan dinaikkan dan kekal sehingga tamat tempoh konsesi.

Penstrukturan itu juga dapat menjimatkan bayaran pampasan dari 1 Januari 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion.

Fadillah bagaimanapun berkata, tarikh pengambilalihan itu berkuat kuasa masih belum dimuktamadkan.

Mengulas lanjut, beliau berkata, penstrukturan juga akan melibatkan pelanjutan tempoh konsesi bagi tiga syarikat tersebut kecuali SMART yang akan dipendekkan tempoh konsesinya.

“Namun lanjutan tempoh konsesi ini bukanlah hak eksklusif syarikat konsesi dan tertakluk kepada bilangan trafik serta pantauan pihak kerajaan dari semasa ke semasa,” katanya.

Fadillah berkata, melalui kaedah penstrukturan semula itu, tiada lagi pemegang saham berorientasikan keuntungan yang akan melibatkan pulangan kepada pemegang saham dalam apa jua bentuk seperti dividen.

Beliau berkata, kerajaan juga tidak boleh mengabaikan obligasi dalam perjanjian konsesi sedia ada kerana ia akan memberi imej negatif kepada pelabur sehingga menyebabkan kekurangan minat mereka untuk melabur di negara ini.

“Ini selaras dengan Dasar Penswastaan…syarikat swasta masih lagi bertanggungjawab mengendalikan operasi dan menyenggara lebuh raya berkenaan,” katanya sambil menambah ALR juga perlu menyerap semua kakitangan sedia ada di bawah keempat-empat syarikat konsesi berkenaan.

Beliau berkata, kerajaan tidak mengeluarkan sebarang perbelanjaan bagi transaksi pengambilalihan tersebut serta tidak memberi sebarang jaminan untuk pembiayaan oleh ALR bagi cadangan penstrukturan semula empat syarikat konsesi itu.

Kerajaan juga tidak perlu menanggung sebarang kos penyenggaraan dan operasi dengan penstrukturan semula KESAS, LDP, SPRINT dan SMART, katanya.-  Bernama


MyIMMs terjejas 214,398 warga asing tiada rekod keluar Malaysia

KUALA LUMPUR, 22 Zulkaedah 1441H, Selasa – Seramai 214,398 warga asing didapati tidak mempunyai rekod keluar dari Malaysia setakat 15 April lepas, demikian Laporan Ketua Audit Negara (LKAN) 2018 Siri 3 yang dibentangkan di Parlimen hari ini.

Ini berikutan, Sistem MyIMMs (Sistem Imigresen Malaysia) tidak dapat mengesahkan pergerakan mereka kerana berlaku masalah system down sebanyak 4,489 kali bagi tempoh 2016 hingga 2018.

“Pada pendapat Audit, sistem MyIMMs yang kerap downtime (masa rosak) dan berlakunya isu teknikal pengoperasian sistem boleh menjejaskan integriti data bagi rekod pergerakan keluar/masuk di pintu sempadan negara,” menurut laporan itu.

Laporan itu berkata terdapat 29 patch on sistem lain yang berurusan dengan sistem MyIMMs menyebabkan sistem menjadi tidak stabil.

Berikutan ketidakstabilan itu, terdapat data yang telah dimasukkan oleh pegawai seperti pengesahan keluar/masuk di pintu masuk tidak dapat direkodkan oleh sistem atau tidak dapat diintegrasikan dengan sistem MyIMMs.

“Antara faktor warga asing yang masuk ke Malaysia tetapi tiada rekod keluar adalah kerana sistem mengalami masalah integrasi yang menyebabkan berlakunya isu teknikal pengoperasian sistem,” kata laporan itu.

Laporan itu juga mendapati daripada jumlah 214,398 warga asing berkenaan, seramai 5,750 orang telah disahkan keluar dan 8,404 orang memiliki pas jangka panjang seperti Pas Lawatan Ikhtisas, Pas Lawatan Kerja Sementara, Pas Pelajar dan Pas Residen.

Selain itu, seramai 1,765 orang telah diambil tindakan oleh unit penguatkuasaan manakala bagi baki selebihnya seramai 198,479 warga asing tiada rekod keluar.

“Selain itu, sistem berkenaan juga tidak dapat melaksanakan proses padanan data bagi setiap pelawat sekiranya pelawat tersebut tidak melakukan pergerakan keluar/masuk berulang kali setiap hari (pelawat sempadan),” menurut laporan berkenaan.

Menurut laporan itu, Jabatan Imigresen telah melaksanakan langkah penambahbaikan bermula bulan Mac tahun ini bahawa proses padanan data dilaksanakan pada bila-bila masa.

Semakan Audit selanjutnya, mendapati daripada 214,398 rekod warga asing berkenaan, pihak Audit telah memilih 300 warga asing sebagai sampel.

“Berdasarkan sampel itu, selain daripada tiada rekod keluar, pihak Audit turut mendapati warga asing berkenaan telah tinggal di Malaysia melebihi tempoh yang dibenarkan iaitu dari 121 hingga 1,087 hari. – Bernama


56 ADUN Johor bakal terima peruntukan RM200,000 setahun

ISKANDAR PUTERI, 13 Rabiulakhir 1443H, Khamis – Kesemua 56 Ahli Dewan Undangan Negeri (ADUN) termasuk daripada pembangkang akan menerima peruntukan tetap RM200,000 setahun.

Perkara itu diumumkan Menteri Besar Johor Datuk Hasni Mohammad ketika membentangkan Belanjawan 2022 negeri pada Persidangan Keempat Dewan Undangan Negeri (DUN) Johor Ke-14, hari ini.

Beliau berkata, peruntukan itu adalah bagi tujuan pengurusan dan pentadbiran di kawasan DUN masing-masing serta peruntukan kerja-kerja kecil dan bekalan.

“Kerajaan negeri juga bersetuju untuk memberikan tambahan RM50,000 bagi setiap ADUN bagi tujuan perayaan-perayaan besar seperti Aidilfitri, Tahun Baru Cina, Deepavali dan lain-lain,” katanya ketika membentangkan belanjawan itu di Bangunan Sultan Ismail, Kota Iskandar, hari ini.

Hasni berkata, bagi merealisasikan objektif Belanjawan 2022, kerajaan negeri memerlukan kerjasama daripada semua pihak termasuk ADUN pembangkang.

“Dengan slogan rasmi ‘Muafakat itu Berkat’, kita perlu bersolidariti, bekerjasama, menggembleng seluruh tenaga dan pemikiran untuk menjayakan pelan-pelan ekonomi dan sosial sepertimana yang digariskan dalam Belanjawan tahun depan.

“Ini termasuklah kesemua Ahli-Ahli Yang Berhormat yang diamanahkan sebagai wakil rakyat. Rakyat sudah muak dengan sentimen politik assabiyah. Di bawah pentadbiran saya, kita sentiasa bersikap minda terbuka dan berlapang dada untuk menerima pandangan, kritikan dan cadangan konstruktif,” katanya.

Justeru, beliau berharap, peruntukan yang diberikan itu sedikit sebanyak dapat melegakan setiap ADUN dalam menjalankan tugas sebagai wakil rakyat.

Selain itu, beliau berkata kerajaan negeri juga bersetuju untuk menjemput ADUN pembangkang untuk menyertai mesyuarat Jawatankuasa Tindakan Pembangunan Daerah (JTPD) sebagai pemerhati. – Bernama


Datuk tiri ditahan campak cucu lelaki dari apartment

KUALA LUMPUR, 13 Rabiulakhir 1442H, Ahad – Seorang suspek lelaki warga Nigeria ditahan kerana dipercayai mencampakkan cucu lelaki tirinya dari tingkat 3, di sebuah apartment di Danau Kota, Setapak, di sini.

Ketua Jabatan Siasatan Jenayah Kuala Lumpur, SAC Nik Ros Azhan Nik Ab Hamid berkata, suspek yang berusia 42 tahun itu, ditahan di rumahnya sejurus selepas kejadian itu kira-kira 8 pagi tadi.

Beliau berkata kejadian itu berlaku apabila suspek cuba merogol salah seorang anak perempuan tirinya berusia 24 tahun, yang mempunyai seorang anak lelaki berusia empat tahun.

“Mangsa (anak perempuan tiri suspek) ketika itu sedang tidur, namun perbuatan suspek telah dihalang oleh isteri dan tiga anak perempuan tiri suspek yang lain.

“Berang dengan kejadian itu, suspek telah mengamuk, memukul dan menghentak isteri dan empat anak tiri suspek yang berada di dalam rumah,” katanya kepada Bernama hari ini.

Nik Ros Azhan berkata, ekoran itu suspek memukul cucu tirinya sehingga lemah-longlai, sebelum mencampakkan cucunya ke luar tingkap di bilik utama sehingga jatuh.

Beliau berkata, isteri suspek berusia 49 tahun yang melihat kejadian itu, lalu menjerit meminta tolong dan menyelamatkan diri bersama empat anaknya yang lain, untuk mendapatkan bantuan jiran serta pengawal keselamatan apartment itu.

“Ekoran itu, suspek cuba melarikan diri melompat keluar melalui tingkap sebelum mengalami kecederaan akibat impak melompat dari tingkat tiga dan telah ditahan orang awam dan pengawal keselamatan apartment itu,” katanya.

Nik Ros Azhan berkata, suspek mengalami kecederaan di tangan dan beberapa bahagian anggota badan dan dibawa ke Hospital Kuala Lumpur (HKL) untuk rawatan lanjut.

“Mayat kanak-kanak yang maut itu dikenali sebagai Muhammad Adam Sufi Muhd Norkhusairi dibawa ke HKL untuk dibedah siasat,” katanya sambil menambah kes disiasat di bawah Seksyen 302 Kanun Keseksaan kerana membunuh. – Bernama


Mesir lanjut darurat 3 bulan lagi

KAHERAH, 14 Ramadan 1442H, Isnin – Presiden Mesir, Abdel Fattah el-Sisi mengumumkan lanjutan tempoh darurat selama tiga bulan di seluruh negara, yang telah dilaksanakan sejak April 2017.

Keputusan pada Ahad yang diterbitkan dalam Warta Rasmi memaklumkan lanjutan tempoh berkenaan adalah mengambil kira keadaan keselamatan dan kesihatan yang serius dilalui negara itu.

Jumaat lalu, Kementerian Kesihatan Mesir berkata, pihaknya menghantar bantuan dan peralatan kepada kerajaan Sohag apabila kakitangan perubatan mengadu kekurangan sumber daya untuk menangani lonjakan kes COVID-19.

Lonjakan kes dilaporkan di wilayah – hampir 400km dari ibu negara Kaherah – menimbulkan kebimbangan terhadap gelombang ketiga jangkitan COVID-19 di Mesir, di mana sekatan pergerakan dan ketetapan ketat lain telah dibenarkan setelah gelombang pertama.

Bantuan ke Sohag merangkumi pasukan lawatan ke rumah, bekalan oksigen dan ventilator, serta memperluaskan kapasiti kemasukan ke hospital.

Kenyataan itu susulan aduan di media sosial yang mendakwa terdapat kekurangan perkhidmatan kesihatan awam dan akses rawatan di tengah peningkatan jangkitan COVID-19 di wilayah itu. Kementerian bagaimanapun menolak dakwaan itu.

Mesir mencatatkan kira-kira 220,000 kes COVID-19 dan hampir 13,000 kematian. Jangkitan meningkat dalam beberapa minggu terakhir sekitar awal Ramadan. –  Agensi


PRU boleh buat sebelum musim banjir: Pemuda UMNO

BANGI, 26 Safar 1444H, Khamis – UMNO dilihat bersungguh-sungguh mempertahankan pendirian mereka untuk memastikan Pilihan Raya Umum ke-15 (PRU15) diadakan segera tahun ini.

Ini apabila Ketua Pemudanya, Datuk Dr Asyraf Wajdi Dusuki berpandangan, bahawa PRU masih boleh diadakan sebelum banjir besar penghujung November sekiranya ramalan Jabatan Meteorologi Malaysia dijadikan sandaran.

Beliau berkata, Jabatan Meteorologi Malaysia meramalkan bahawa banjir besar bakal berlaku pada penghujung November ini.

“Maka ramailah yang mendesak terutamanya pembangkang supaya PRU15 ditangguhkan kerana membahayakan nyawa rakyat (Parti MUDA siap nak buat demo hari Sabtu ini untuk bantah PRU waktu banjir).

“Saya juga bersetuju bahawa PRU wajar ditangguhkan jika banjir benar-benar berlaku. Persoalannya, bolehkah PRU diadakan sebelum musim banjir?,” soalnya dalam kenyataan, hari ini.

Asyraf berkata, ramalan meteorologi – yang menjadi nas utama masa kini – boleh menjadi landasan paling kuat supaya Dewan Rakyat dibubarkan awal Oktober, terutamanya pada 7 Oktober hingga 10 Oktober ini.

“Umpamanya jika dibubar pada awal Oktober 2022, maka PRU15 dapat dan sempat dibuat pada awal November 2022, iaitu dua hingga tiga minggu sebelum ramalan hujan lebat.

“Adakah SPR mampu buat PRU dalam masa empat minggu selepas bubar? Kalau ikut rekod PRU14 dulu, SPR mampu dan boleh buat PRU dalam sama satu bulan selepas bubar,” katanya.

Justeru, berdasarkan rekod kerja Suruhanjaya Pilihan Raya Malaysia (SPR) dan mengambil kira ramalan meteorologi, beliau berkata, ia membuktikan negara masih sempat serta dapat mengadakan PRU sebelum musim banjir tahun ini jika Dewan Rakyat dibubar awal Oktober.

Sebelum ini, kenyataan Presiden UMNO, Datuk Seri Ahmad Zahid Hamidi bahawa Barisan Nasional (BN) sanggup meredah banjir dan hujan lebat jika PRU15 diadakan tahun ini mendapat kecaman daripada pelbagai pihak.

Namun, Ahmad Zahid tampil menjelaskan bahawa kenyataannya itu telah dimanipulasi dan dipropagandakan konon BN tidak mempedulikan keselamatan rakyat.


85 rakyat kita di Syria selamat

KUALA LUMPUR, 22 Rejab 1444H, Isnin – Kementerian Luar mengesahkan 85 rakyat Malaysia di Syria selamat selepas gempa bumi berukuran 7.9 magnitud melanda negara itu dan Turkiye,w Isnin lepas.

Menteri Luar, Datuk Seri Dr Zambry Abdul Kadir berkata, pihak berkuasa Syria telah memaklumkan perkara ini kepada Malaysia.

“Berdasarkan maklum balas Syria, kesemua 85 rakyat Malaysia di sana dilaporkan selamat dan tidak berada di kawasan bencana. Pada masa sama, misi bantuan ke Syria sedang digerakkan.

“Saya berdoa semoga pasukan misi diberi kekuatan dan keazaman untuk meneruskan misi,” katanya di Facebook.

Beliau berkata, Mesyuarat Koordinasi Bantuan Kemanusiaan Gempa Bumi di Turkiye dan Syria diadakan secara berkala bagi mengemas kini keadaan di kedua-dua negara.

“Setakat ini hanya empat rakyat Malaysia yang berada di kawasan bencana terdiri daripada dua doktor yang berkhidmat di hospital di kawasan berkenaan dan dua lagi berkahwin dengan penduduk setempat.

“Berdasarkan Pihak Berkuasa Pengurusan Bencana dan Kecemasan (AFAD), jumlah kematian telah melepasi 29,000 dengan 24,617 di Turkiye dan 4,500 di Syria,” katanya.


Bimbang varian Delta, Filipina larang pelancong dari 10 negara

MANILA, 4 Muharram 1443H, Jumaat – Filipina akan menguatkuasakan larangan kemasukan pelancong asing dari India dan sembilan negara lain sehingga hujung bulan Ogos, ekoran bimbang penularan varian Delta, kata jurucakap presiden.

Harry Roque dalam satu kenyataan berkata, Presiden Rodrigo Duterte bersetuju dengan cadangan petugas COVID-19 untuk melanjutkan sekatan perjalanan dari 16 Ogos hingga 31 Ogos 2021.

Larangan perjalanan pertama kali dikuatkuasakan pada 27 April lalu, telah diperluaskan ke beberapa negara lain termasuk Pakistan, Bangladesh, Sri Lanka, Nepal, Emiriah Arab Bersatu, Oman, Thailand, Malaysia dan Indonesia.

Ketika ini, pihak berkuasa Filipina berusaha menangani peningkatan kes jangkitan ke paras tertinggi dalam tempoh empat bulan, susulan jumlah direkodkan pada paras 12,000 untuk dua hari berturut-turut pada Khamis.

16 bandar di Manila – yang mempunyai 13 juta penduduk – masih berada di bawah kawalan ketat bagi menyekat penyebaran varian Delta, sementara kerajaan meningkatkan usaha vaksinasi.

Setakat ini, hanya kira-kira 11 peratus daripada 110 juta penduduk di Filipina telah menerima vaksinasi sepenuhnya.

Seiring dengan peningkatan kes, kebanyakan hospital di ibu negara berdepan kapasiti maksimum sehingga terpaksa menolak pesakit baharu yang memerlukan katil rawatan dan alat bantuan pernafasan. – Agensi


Bincang masukkan aspek kesihatan awam dalam silibus pendidikan

BANGI, 8 Zulhijjah 1441H, Rabu – Institusi sekolah masih lagi diisytiharkan sebagai kawasan selamat daripada wabak COVID-19.

Bagaimanapun Ketua Pengarah Kesihatan, Datuk Dr Noor Hisham Abdullah berkata, tiada jaminan keselamatan di luar kawasan sekolah.

Katanya, jika pihaknya mengesan kes jangkitan berlaku dalam kawasan sekolah, institusi terbabit boleh diambil tindakan menutup sekolah.

“Dari tarikh 10 Jun lalu, tiada kes (jangkitan COVID-19) dikesan di sekolah. Sekolah masih kawasan selamat. Apa yang perlu dilakukan ialah dengan memastikan semua menjaga prosedur operasi standard (SOP) dan jaga cara berinteraksi di sekolah.

“Isu sekarang ini ialah (jangkitan) di luar sekolah. Contohnya, selepas sekolah, ramai berkumpul untuk balik,” katanya seperti dilapor Berita Harian.

Sehubungan itu, Dr Noor Hisham berkata, pihaknya sudah mengadakan perbincangan dengan Kementerian Pendidikan (KPM) bagi menangani kesesakan di luar sekolah terutama selepas tamat sesi pembelajaran.

“Mungkin boleh lepaskan (murid pulang) secara berperingkat, maka kita boleh kurangkan risiko,” katanya seperti dilapor media tempatan.

Pada masa sama katanya, Kementerian Kesihatan Malaysia (KKM) sedang berbincang dengan KPM untuk memasukkan aspek kesihatan awam dalam silibus pembelajaran.

“Kita telah ambil tindakan untuk masukkan silibus kesihatan awam,” katanya.


Kempen BMF boleh berjaya tanpa bantuan parti politik

BANGI, 25 Rejab 1442H, Selasa – Kempen ‘Buy Muslims First’ yang selalu dilaungkan, sebenarnya tidak perlu kepada kempen parti politik untuk dijayakan di dalam masyarakat.

Ini kerana, membina rantaian ekonomi umat Islam yang tersendiri juga boleh dimainkan oleh pertubuhan bukan politik.

Langkah ini berkait dengan struktur dan agensi-agensi yang sentiasa wujud di dalam masyarakat, walau berubah tampuk pemerintahan negara dari satu parti ke parti yang lain.

Timbalan Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni berkata, objektif pertubuhan bukan politik biasanya adalah objektif jangka jauh, kerana tidak mampu untuk diukur dalam tempoh yang pendek.

Sebahagian dari objektifnya berkait dengan pembudayaan yang sudah tentu memakan masa yang panjang untuk dilihat kesannya, katanya.

“Dengan itu penting untuk pekerja-pekerja pertubuhan bukan politik ini untuk mempunyai ketahanan jiwa dan stamina yang tinggi.

“Kesan yang akan ditinggalkan oleh pertubuhan bukan politik di dalam masyarakat adalah kesan yang mendalam jika ia dilakukan dengan senyap, tekun, sabar dan tenang.

“Perlahan tapi pasti. Dan apabila ianya tercapai, untuk pihak lain mengubahnya, mereka juga perlukan masa yang panjang dan lama,” katanya.

Dalam perkembangan lain, Ustaz Fauzi berkata, Islam satu-satunya agama yang meletakkan ilmu di kedudukan yang amat tinggi sehingga sanggup belajar dari tamadun-tamadun luar, semata-mata menjadikan ilmu sebagai landasan dalam kehidupan.

Bagaimanapun agak mengecewakan, apabila melihat umat Islam hari ini seolah-olah ditolak ke arah kebodohan oleh Barat.

Barat memperkenalkan kepada umat Islam metodologi ilmu yang salah hingga akhirnya yang bergelar ilmuwan itu sendiri masih lagi tidak pandai.

Oleh itu katanya, masyarakat yang terus belajar hingga mati adalah masyarakat yang tidak akan dikalahkan oleh mana-mana kuasa luar.

“Justeru, banyak aktiviti pembelajaran tidak formal yang boleh dihidupkan oleh pertubuhan bukan politik, dan sebahagiannya tidaklah memerlukan modal kewangan yang banyak. Apa yang perlu hanyalah stamina yang tinggi dan istiqamah.

“Dan ada banyak lagi objektif sosial ekonomi di dalam masyarakat yang boleh dimainkan oleh pertubuhan bukan politik,” katanya.


Zionis tutup Laut Gaza cetus kemarahan nelayan

GAZA, 4 Muharram 1441H, Ahad – Nelayan Palestin mengadakan tunjuk perasaan terhadap rejim pengganas Israel, semalam atas tindakan menutup seluruh Laut Gaza hingga menghalang mereka daripada bekerja.

Terdahulu, kapal perang Israel yang dikerahkan ke Laut Gaza mengejar kapal nelayan Palestin dan melepaskan tembakan sehingga menyebabkan mereka mengalami kerugian besar-besaran.

Oleh yang demikian, tunjuk perasaan diadakan bertujuan menyokong nelayan Gaza yang terjejas teruk akibat sekatan berkenaan, lapor Press TV.

Israel mengekalkan kehadiran angkatan laut di pesisir pantai Palestin yang miskin, sehingga memberi kesan buruk kepada kehidupan kira-kira 4,000 nelayan serta sekurang-kurangnya 1,500 pekerja terlibat dalam industri perikanan.

Sejak beberapa tahun terakhir, pasukan pengganas Israel melakukan lebih daripada 100 serangan ke atas kapal Palestin, menangkap nelayan dan merampas kapal.

Di bawah Perjanjian Oslo yang ditandatangani pada tahun 1993, Israel diwajibkan untuk membenarkan penangkapan ikan sejauh 20 batu nautika, tetapi ia tidak pernah dilaksanakan.

Semenanjung Gaza berada di bawah pengepungan darat, udara dan laut Zionis sejak 2007, yang menyaksikan penurunan taraf hidup serta tahap pengangguran dan kemiskinan yang belum pernah terjadi sebelumnya. – Agensi


Kerajaan tiada kuasa padam TikTok Sanusi: Saifuddin

BANGI, 27 Zulhijjah 1444H, Ahad – Menteri Dalam Negeri, Datuk Seri Saifuddin Nasution Ismail menegaskan kerajaan Malaysia tiada kuasa untuk memadam akaun mana-mana individu di aplikasi TikTok.

Justeru, beliau menyelar dakwaan Menteri Besar Kedah, Datuk Seri Muhammad Sanusi Md Nor yang mendakwa Malaysia sedang bergerak menjadi Korea Utara selepas akaun media sosialnya dipadam dan tidak boleh diakses lagi.

Menurut Saifuddin, beliau tidak bersetuju dengan dakwaan Muhammad Sanusi itu, memandangkan kerajaan tidak terbabit dengan isu pemadaman akaun media sosial berkenaan.

“Hari ini MB Kedah kata content TikTok dia kena padam. Dia kata Malaysia dah jadi Korea Utara!

“Saya tentunya tak setuju sebab memang bukan kerajaan yang buat, kita pun banyak kerja lain,” katanya dalam hantaran di Facebook pada Ahad.

Terdahulu, Muhammad Sanusi membidas kerajaan yang menyekat kebebasan bersuara dengan menjadikan akaun media sosial ahli politik pembangkang sebagai sasaran dengan pelbagai tindakan.

Ini selepas beliau mendakwa akaun media sosialnya dipadam dan tidak boleh diakses lagi.

“Takutnya mereka kepada media yang bebas, itulah zaman pemerintahan kerajaan Pakatan Harapan campur dengan Barisan Nasional, negara Malaysia ini sedang bergerak menjadi Korea Utara,” dakwa Muhammad Sanusi dalam satu video.

Mengulas perkara itu, Saifuddin berkata, aplikasi TikTok dimiliki firma teknologi dari China dan segala pantang larang juga tertakluk seperti mana platform media sosial lain.

“Kerajaan Malaysia ada kuasa ban akaun TikTok kita? Jawabnya tidak. Kalau TikTok terima banyak report dan aduan oleh pengguna lain, maka TikTok akan ban la akaun yang menjadi isu itu.

“Kiranya yang ban TikTok kita ialah publik bukannya kerajaan. Awam buat aduan dan TikTok ban,” katanya.


Prayut digantung tugas PM Thailand

BANGKOK, 26 Muharam 1444H, Rabu – Mahkamah Perlembagaan Thailand, hari ini menggantung tugas Prayut Chan-o-cha sebagai Perdana Menteri selepas memutuskan untuk mendengar petisyen parti pembangkang.

Mahkamah sebulat suara bersetuju untuk mendengar kes yang berpendapat Prayut telah mencapai penghujung had penggal lapan tahun sebagai Perdana Menteri.

“Mahkamah telah mempertimbangkan petisyen dan dokumen yang disertakan. Mahkamah melihat, fakta yang dimasukkan dalam petisyen menimbulkan keraguan munasabah bahawa petisyen itu mempunyai alasan.

“Oleh itu, mahkamah mencapai undi majoriti (5:4) untuk responden menggantung tugas Perdana Menteri mulai 24 Ogos 2022 sehingga mahkamah menyampaikan keputusan,” menurut kenyataan itu.

Prayut dikehendaki memberikan penjelasan kepada mahkamah dalam tempoh 15 hari selepas menerima salinan permintaan itu.

Seorang pengganti akan dilantik untuk mengetuai kerajaan, dengan Timbalan Perdana Menteri, Prawit Wongsuwan antara calon kegemaran dikhabarkan akan mengambil alih peranan itu.

Ini bukan kali pertama Mahkamah Perlembagaan memainkan peranan dalam politik Thailand.

Sebelum ini, ia pernah membatalkan keputusan Pilihan Raya Umum pada 2006 dan 2014.

Perlembagaan kerajaan 2017 melarang Perdana Menteri daripada berkhidmat lebih lapan tahun secara keseluruhan, dan parti pembangkang berkata, Prayut yang mengambil alih kuasa dalam rampasan kuasa 2014, telah mencapai had.

Bagaimanapun, penyokong pemimpin berusia 68 tahun itu berpendapat bahawa masa pemerintahannya bermula apabila Perlembagaan 2017 dimulakan, atau pun selepas Pilihan Raya Umum 2019.

Jika mahkamah mengikut logik ini, Prayut secara teknikal boleh terus berkhidmat sehingga 2025 atau 2027 – jika dia memenangi Pilihan Raya Umum yang dijangka menjelang Mac.

Bekas ketua tentera itu berkuasa dalam rampasan kuasa tentera yang menggulingkan kerajaan Yingluck Shinawatra yang dipilih secara demokrasi.

Beliau mengetuai rejim junta selama lima tahun dan terus menjadi Perdana Menteri selepas pilihan raya 2019.

Prayut yang tegas dan berterus-terang telah mendapati dirinya semakin tidak disukai oleh pengundi.

Tinjauan pendapat baru-baru ini mendapati dua pertiga daripada responden mahu dia mengosongkan jawatan dengan segera.

Di bawah pengawasan Prayut, kerajaan itu mencatatkan prestasi ekonomi terburuk dalam tempoh 30 tahun dan kerajaannya juga menghadapi kritikan berhubung pengendalian wabak. – Agensi


‘Individu kuarantin jangan jalan sana sini, tindakan tegas langgar arahan’

KUALA LUMPUR, 9 Zulhijjah 1441H, Khamis – Hari Raya Aidiladha kali ini mengingatkan umat Islam di negara ini tentang erti kesabaran dan berlapang dada dalam menempuh kesukaran hidup, kata Perdana Menteri, Tan Sri Muhyiddin Yasin.

Muhyiddin berkata, rakyat di negara ini secara keseluruhannya telah melakukan pengorbanan sepenuh jiwa dan raga sejak Perintah Kawalan Pergerakan (PKP) pada 18 Mac lepas termasuk Perintah Kawalan Pergerakan Pemulihan (PKPP) yang sedang berkuat kuasa pada waktu ini.

“Alhamdulillah, hasilnya kita telah berjaya mengawal penularan wabak COVID-19. Namun begitu, saya hendak mengingatkan bahawa kita masih belum berjaya sepenuhnya dalam memerangi wabak itu. Malaysia dan banyak negara lain masih belum diisytiharkan bebas daripada pandemik ini.

“Bahkan sejak mutakhir ini, terdapat sedikit peningkatan kes-kes positif COVID-19 di negara kita. Justeru, kita tidak boleh leka dan alpa. Sebaliknya kita mesti terus berusaha untuk memutuskan rantaian COVID-19 dengan mematuhi segala prosedur operasi standard (SOP) yang ditetapkan oleh kerajaan,” katanya dalam perutusan Hari Raya Aidiladha malam ini.

Muhyiddin berkata, bersempena dengan sambutan Aidiladha mulai esok sehingga 13 Zulhijjah, rakyat diingatkan agar melaksanakan ibadah korban dengan penuh penghayatan di samping mematuhi SOP yang ditetapkan.

Mengambil maklum ramai yang akan melaksanakan ibadah korban, iaitu suatu ibadah yang sangat dituntut oleh syarak, beliau telah memperincikan mengenai SOP yang perlu dipatuhi oleh semua umat Islam di negara ini.

“Hadkan jumlah yang hadir di tempat penyembelihan tidak melebihi 20 orang bagi seekor lembu. Anda juga tidak dibenarkan mengadakan kenduri di tempat ibadah korban dijalankan. Apabila selesai sahaja memotong dan membahagikan daging korban, segeralah pulang ke rumah masing-masing.

“Di rumah pula, pastikan jumlah sanak-saudara yang datang berziarah tidak melebihi 20 orang pada satu masa. Elakkan bersalam-salaman. Jika di rumah anda ada ahli keluarga yang sedang menjalani kuarantin di rumah, beritahu sanak-saudara, jiran dan sahabat jangan datang ziarah. Ini bahaya,” katanya.

Dalam pada itu, beliau turut mengingatkan ahli keluarga yang sedang menjalani kuarantin tidak keluar dari rumah.

“Jangan dia pula yang berjalan ke sana ke sini. Saya dapat laporan ada dalam kalangan mereka yang sedang menjalani kuarantin di rumah keluar dari rumah. Ini satu kesalahan berat. Tindakan tegas akan diambil ke atas mereka yang melanggar arahan kuarantin.

“Seperkara lagi, hari Raya Aidiladha esok jatuh pada hari Jumaat. Saya pasti masjid di pekan-pekan kecil dan kampung-kampung akan menjadi agak sesak bukan sahaja semasa solat sunat Aidiladha, tetapi juga semasa solat Jumaat diadakan. Ini kerana ramai perantau pulang ke kampung halaman masing-masing,” katanya.

Beliau turut meminta kerjasama imam, bilal, tok siak dan semua ahli jawatankuasa masjid supaya kawal keadaan dengan memastikan jarak yang selamat antara makmum selain kawalan terhadap pergerakan keluar dan masuk masjid supaya teratur.

Muhyiddin berkata, tujuan beliau menjelaskan mengenai SOP secara agak terperinci adalah sebagai peringatan kepada umat Islam yang menyambut perayaan itu dan pada hari-hari tasyrik.

“Saya nak mengingatkan juga jika kita tidak peka dan berhati-hati, kemungkinan jangkitan COVID-19 merebak semasa musim perayaan ini adalah tinggi. Kita nak elakkan perkara ini daripada berlaku. Jadi, lebih baiklah kita beringat dan berwaspada.

“Saudara dan saudari yang saya kasihi sekalian, saya berdoa semoga ibadah korban kita pada tahun ini diterima oleh Allah SWT. Ibadah ini merupakan tanda ketaatan, ketakwaan dan kehambaan kita kepada Allah,” katanya.

Sementara itu, kepada bakal jemaah haji yang tertangguh peluang menunaikan rukun Islam kelima pada tahun ini akibat wabak COVID-19, beliau berdoa semoga umat Islam berpeluang menunaikan ibadah haji pada tahun hadapan.

Beliau percaya umat Islam menerima ketentuan ini dengan penuh redha, sabar dan berlapang dada serta menyifatkannya sebagai pengorbanan yang tinggi nilainya di sisi Allah SWT.

“Raikanlah Aidiladha secara bersederhana sebagaimana tuntutan syariat dan hayatilah erti pengorbanan di sebalik Aidiladha pada kali ini. Tanpa mengenal erti putus asa, marilah kita bersama-sama memanjatkan doa ke hadrat Allah SWT semoga wabak COVID-19 segera berakhir.

“Sesungguhnya, pertolongan dan rahmat Allah itu sangat hampir kepada hamba-Nya yang bertakwa. Maka tingkatkanlah ketakwaan kita dan berdoalah kepada-Nya. Mudah-mudahan doa kita dimakbulkan dan kita beroleh kemenangan,” katanya.

Muhyiddin mengakhiri ucapannya dengan mengucapkan selamat Hari Raya Aidiladha kepada seluruh umat Islam di Malaysia. – Bernama


Mungkin wujud umrah palsu

KUALA LUMPUR, 25 Rabiulakhir 1442H, Jumaat  – Polis Diraja Malaysia (PDRM) tidak menolak kemungkinan wujudnya tawaran pakej umrah palsu, berikutan Arab Saudi mengumumkan menerima semula jemaah umrah dari seluruh dunia secara berperingkat pada akhir September lalu.

Pengarah Jabatan Siasatan Jenayah Komersial Bukit Aman Datuk Zainuddin Yaacob, bagaimanapun, berkata, setakat ini PDRM tidak menerima sebarang laporan mengenai kegiatan penipuan pakej umrah sejak pengumuman pada 23 September itu.

“Sebagaimana, kenyataan Kementerian Pelancongan, Seni dan Budaya (MOTAC), pelaksanaan ibadah umrah masih tidak dibenarkan.

“PDRM memberi jaminan siasatan mengikut Seksyen 420 Kanun Keseksaan yang memperuntukkan hukuman penjara maksimum 10 tahun dan sebat akan dilaksanakan sekiranya kes sebegini dilaporkan,” katanya kepada Bernama hari ini.

Zainuddin turut mengingatkan orang ramai supaya sentiasa berhati-hati jika ditawarkan pakej umrah dalam masa terdekat dengan mendapatkan pengesahan dan pandangan berkaitan pakej yang ditawarkan, termasuk daripada MOTAC dan PDRM sendiri.

Rabu lalu, MOTAC berkata, ia sedang menyiasat iklan pakej umrah yang meragukan kerana rakyat Malaysia belum dibenarkan melaksanakan ibadah tersebut selepas tercetus wabak COVID-19.

MOTAC menegaskan, syarikat pengendali umrah dilarang mengambil bayaran untuk sebarang pakej umrah, selain menasihatkan orang ramai agar berhati-hati terhadap tawaran meragukan sehingga kerajaan membenarkan ibadat itu dilaksanakan kelak. -Bernama


ASEAN perlu saling kerjasama cipta vaksin COVID-19

BANGI, 27 Syawal 1442H, Selasa – Negara Asia Tenggara khususnya ASEAN perlu memainkan peranan signifikan supaya dapat terlepas daripada kebergantungan terhadap negara besar dalam memperoleh vaksin COVID-19.

Langkah itu boleh dilakukan dengan mengumpul pakar dan menjalankan kajian saintifik untuk saling bekerjasama khasnya dalam menciptakan vaksin COVID-19 untuk ASEAN.

Pensyarah Kanan di Sekolah Pengajian Antarabangsa (SoIS) Universiti Utara Malaysia (UUM), Dr Mohammad Fajar Ikhsan berkata, hal ini tentunya dapat memperkukuh kedudukan negara berkembang khususnya dalam pendekatan regionalisme supaya tidak lagi bergantung sepenuhnya kepada negara kaya.

“Sudah tentu juga, pendekatan ini mampu memberikan respon baharu kepada industri farmasi global yang bersifat kapitalistik.

“Meskipun kita sedar pada dasarnya negara selalu bersifat egoistik dan unilateralistik, serta industri global cenderung bersifat monopolistik dan kapitalistik, namun kita selalu mengharapkan akan wujud keseimbangan baharu dalam tatanan ekonomi, sosial dan politik global.

“Sasaran perlu dicapai adalah untuk menciptakan suatu keadaan yang lebih adil dan manusiawi, selain egaliter atau bersifat setara,” katanya menulis di Berita Harian hari ini.

Mohammad Fajar berkata, hari ini dunia menghadapi ketidaktentuan sama ada dalam arena politik mahupun ruang ekonomi dan aktiviti pasaran.

Selanjutnya beliau berkata, apabila pandemik global COVID-19 memberikan kesan sangat signifikan kepada hampir semua negara di dunia, sudah tentu ia menambah parah kepada ketidaktentuan dalam ruang ekonomi politik global.

Ketidaktentuan seperti kegagalan pasaran dalam melakukan transaksi, penurunan produksi dan penggunaan, kegagalan dalam syarikat besar dan kecil, hingga peningkatan bilangan masyarakat yang kehilangan pekerjaan, menjadi isu penting yang perlu dicarikan penyelesaiannya, katanya.

“Bahkan, ketika keadaan sosioekonomi seluruh negara di dunia berada pada titik terendahnya – di mana ia lebih parah daripada semasa kemelesetan besar pada 1929 hingga 1930-an, sebahagian negara besar khususnya negara industri yang memproduksi vaksin seakan-akan mengehadkan pembahagian vaksin kepada negara lain.

“…dan hanya menumpukan kepentingan pengagihan untuk masyarakat dalam negaranya sahaja.

“Ini tentunya sangat dikhuatiri, di mana negara industri dan pengeluar vaksin cenderung bersikap nasionalistik, inilah yang disebutkan sebahagian pakar sebagai nasionalisme vaksin,” katanya.

Atas sebab itu jelasnya, vaksin yang dihasilkan hanya digunakan untuk kepentingan masyarakat domestik, berbanding membahagikannya dan bekerjasama dengan negara lain yang memerlukan, termasuklah negara membangun dan negara miskin.

Katanya lagi, keadaan itu akan memperluaskan jurang kesenjangan sosial antara negara kaya dan miskin begitu juga isu hak paten yang wujud dalam Perjanjian Aspek Perdagangan Hak Harta Intelek (TRIPS) di bawah Pertubuhan Perdagangan Dunia (WTO)

“Tentunya, instrumen ini satu daripada ‘alat strategik’ yang selalu digunakan khususnya oleh negara pengeluar yang bekerjasama dengan industri perubatan kapitalis global dalam menyebarkan dan menjual ubat-ubatan dan paten ubat dengan harga sangat tinggi, serta melindungi produk mereka dengan lesen yang mahal.

“Impaknya, kebanyakan negara berkembang dan terbelakang sukar mendapatkan akses kepada ubat-ubatan dan paten untuk mengeluarkannya secara bebas.

“Tambah khuatir, kemungkinan negara pengeluar mengehadkan penjualan vaksinnya, sehingga negara lain boleh menghadapi ‘krisis vaksin’,” katanya.


CUEPACS gesa PKP penuh dilaksana minimum 21 hari

KUALA LUMPUR, 7 Syawal 1442H, Rabu – Kongres Kesatuan Pekerja-Pekerja Di Dalam Perkhidmatan Awam (CUEPACS) menggesa kerajaan melaksanakan Perintah Kawalan Pergerakan (PKP) secara penuh di seluruh negara sekurang-kurangnya bagi tempoh 21 hari.

Presiden CUEPACS Adnan Mat berkata gesaan itu dibuat berikutan situasi semasa yang menyaksikan perkhidmatan kesihatan negara berdepan cabaran yang terlalu dahsyat untuk merawat pesakit COVID-19 dan pada masa sama, perlu mengendalikan pesakit lain.

Beliau berkata tempoh 21 hari itu adalah paling minimum bagi membolehkan langkah drastik dilaksanakan kerajaan untuk mengekang penularan COVID-19.

“Sekiranya kerajaan masih lagi menggunakan SOP (prosedur operasi standard) semasa bagi mengekang penularan COVID-19, CUEPACS bimbang perkhidmatan kesihatan negara akan menjadi lumpuh sekali gus mengundang darurat kesihatan yang serius kepada negara,” menurutnya dalam kenyataan hari ini.

Menurut Adnan, SOP sedia ada yang dilaksanakan dalam PKP 2.0 dan PKP 3.0 ketika ini dilihat tidak berkesan mengurangkan jangkitan COVID-19 bahkan ia dilihat semakin meningkat setiap hari dengan trend peningkatan kes disebabkan pergerakan orang ramai yang tidak terkawal.

Adnan berkata SOP yang sentiasa berubah dan tidak seragam telah mengelirukan rakyat serta pengumuman pelaksanaan PKP Diperketatkan (PKPD) di kawasan berisiko tinggi diumum lebih awal sehingga memberi kesempatan masyarakat keluar dari kawasan terbabit yang boleh menyebabkan penularan kes berlaku di kawasan luar.

Beliau berkata pelaksanaan PKP secara penuh seperti 18 Mac 2020 mungkin nampak terseksa kepada rakyat tetapi pelaksanaan PKP ‘sekejap buka sekejap tutup’ yang menyaksikan ekonomi semakin perlahan, pendidikan anak-anak terabai dan kadar pengangguran meningkat adalah lebih buruk.

“Ditambah lagi dengan penularan varian berbahaya dari Afrika dan India di Malaysia ketika ini, PKP penuh ini diyakini dapat memastikan negara kembali di landasan yang terbaik,” katanya.

Adnan berkata CUEPACS turut menggesa menteri dan kementerian yang terlibat mengawal harga barangan keperluan harian memastikan tiada pihak memanipulasi harga sekiranya PKP penuh dilaksanakan selain bantuan kewangan kepada isi rumah yang terjejas wajar diberi oleh kerajaan.

“Bank Negara dan Kementerian Kewangan perlu mewajibkan bank-bank melaksanakan semula moratorium penuh seperti tahun lalu kepada semua peminjam selama tiga bulan sebagai inisiatif mengurangkan kesan ekonomi serta kepada individu dan organisasi,” katanya.

Malaysia hari ini merekodkan kes harian tertinggi COVID-19 dengan 6,075 kes sejak pandemik itu dikesan di negara ini pada Januari tahun lepas.

Semalam, Ketua Pengarah Kesihatan Tan Sri Dr Noor Hisham Abdullah dilaporkan berkata kemunculan varian baharu yang membimbangkan (VOC) amat merisaukan kerana kebanyakan pesakit tidak menunjukkan gejala malah ujian saringan sering mencatatkan keputusan negatif sekalipun pesakit sudah berada di tahap kritikal. – Bernama


Serpihan roket China: Malaysia perlu mohon penjelasan dari Beijing

Oleh Ainul Illia Meor Suzurudin

BANGI, 4 Muharram 1444H, Selasa – Malaysia mempunyai hak untuk mendesak China memberikan penjelasan insiden serpihan roket Long March 5B milik kerajaan Republik Rakyat China yang memasuki ruang udara Sarawak.

Penganalisis politik, Shahbudin Embun berkata, ia jelas melanggar kedaulatan negara kerana serpihan berkenaan sudah memasuki ruang udara Malaysia.

Perkara ini disahkan sendiri oleh Agensi Angkasa Malaysia (Mysa) yang juga menyatakan serpihan itu jatuh di Laut Sulu.

“Kita bernasib baik kerana serpihan berkenaan tidak jatuh ke kawasan berpopulasi lantas dapat mengelak kemalangan nyawa.

“Kita juga bernasib baik kerana serpihan balistik berkenaan tidak mengenai mana-mana kapal udara yang menggunakan ruang udara negara,” katanya kepada Ismaweb.net, hari ini.

Tegasnya, insiden ini adalah satu daripada pelbagai kes pelanggaran kedaulatan Parti Komunis China (CPC) ke atas wilayah kedaulatan Malaysia.

Sebelum ini, China tanpa segan silu melanggar kedaulatan udara dan perairan Laut China Selatan.

“Saya kecewa kerana China memperkecilkan insiden ini. Malah teguran daripada pemegang taruh dalam bidang eksplorasi angkasa lepas seperti NASA seperti diremehkan CPC kerana menganggap ia adalah cubaan untuk memburukkan kempen eksplorasi angkasa China.

“Enggan berdepan kritikan antarabangsa atas kegagalan teknikalnya sendiri, kedaulatan Malaysia tergadai, nyawa rakyat dijadikan taruhan. Inilah logik yang diguna pakai CPC.

“Nampaknya jelas keselamatan kita warga Malaysia yang diancam CPC dilihat remeh berbanding kemegahannya membina infrastruktur angkasa lepas,” katanya.

Justeru, Shahbudin menuntut kerajaan Malaysia menyedari hakikat ini kerana nilai nyawa warga Malaysia dan nilai integriti serta kedaulatan negara tidak mempunyai erti buat China dan CPC.

“Atas hakikat ini saya menuntut kerajaan bertegas dan meminta China beri penjelasan terhadap insiden pelanggaran ini,” katanya.

https://ismaweb.net/2022/07/31/serpihan-roket-milik-china-lintas-ruang-udara-malaysia (https://ismaweb.net/2022/07/31/serpihan-roket-milik-china-lintas-ruang-udara-malaysia/)/


Tun M cabar Zahid tunjuk bukti beliau bukan Melayu

BANGI, 16 Syawal 1443H, Selasa – Tun Dr Mahathir Mohamad mencabar Datuk Seri Dr Ahmad Zahid Hamidi untuk menunjukkan bukti dakwaan beliau sebelum ini bahawa Pengerusi Parti Pejuang Tanah Air (Pejuang) itu bukan bangsa Melayu.

Dr Mahathir dalam tulisan di laman Facebook berkata, tindakan mahkamah akan diambil terhadap Zahid sekiranya beliau tidak menarik balik dakwaan itu.

“Saya sedang pertimbang untuk ambil tindakan undang-undang kerana pembohongan Zahid yang memfitnah saya.

“Saya cabar Zahid untuk tunjuk bukti tentang identiti saya yang pertikai diri status bangsa saya sebagai orang Melayu.

“Jika dia tidak meminta maaf dan menarik balik fitnah itu, saya akan ambil tindakan mahkamah,” katanya.

Mengulas lanjut, Dr Mahathir turut menyifatkan Zahid sebagai seorang penipu.

Ia susulan tindakan Zahid memfailkan saman fitnah terhdap Dr Mahathir berhubung isu mempengaruhi bekas perdana menteri itu untuk mencampuri urusan perbicaraan kes yang dihadapinya di mahkamah.

Dr Mahathir yang bosan dengan sikap Zahid berkata, beliau akan berjumpa Ahli Parlimen Bagan Datuk itu di mahkamah dan telah mengarahkan peguam menyampaikan kesediaannya.

“Sebenarnya saya bosan dengan sikap Zahid. Tindakan saman yang diambil hanya sebagai usaha untuk tutup penipuannya menerusi proses mahkamah.

“Zahid ini penipu. Orang putih kata ‘compulsive liar’, pembohong tegar. Dulu semasa kempen Pilihan Raya Umum ke-14, dia keluar kenyataan kononnya kad pengenalan (IC) saya yang asal menamakan saya sebagai Mahathir a/l Iskandar Kutty,” katanya.

Dr Mahathir berkata, Zahid mendakwa IC birunya dengan nama tersebut dihantar kepada Zahid oleh Ketua Pengarah Jabatan Pendaftaran Negara.

“Dakwaan ini dibuat Zahid kerana hendak tuduh bahawa saya berketurunan India dan telah mempergunakan orang Melayu selama 22 tahun saya jadi perdana menteri.

“Saya tunggu apakah Zahid akan keluar bukti ini pada khalayak ramai. Tetapi sampai habis pilihan raya tidak. Dia nak burukkan saya sedemikian untuk mempamer kepada umum yang saya menipu mengenai status bangsa saya.

“Dengan itu dia mahu pertikai kelayakan saya pimpin UMNO, parti-parti Melayu yang lain dan seterusnya orang Melayu keseluruhannya. Kononnya saya ‘anak lelaki’ dan bukan ‘bin’, jadi saya ini bukan Melayu,” katanya.

Menjelaskan ‘isu’ yang ditimbulkan itu, Dr Mahathir berkata, beliau memang mempunyai darah keturunan India seperti yang telah dinyatakan dalam bukunya dan beliau tidak menafikan itu.

Pun begitu, hakikatnya sijil lahir dan kad pengenalan beliau adalah Mahathir bin Mohamad.

“Mengikut takrifan Perlembagaan Malaysia (Perkara 160) saya Melayu dan perjuangan saya adalah untuk pertahan kepentingan bangsa saya.

“Ibu dan bapa saya dilahirkan di Tanah Melayu sebelum merdeka dan kami semua beragama Islam. Sejak kecil, pertuturan keluarga saya di rumah adalah bahasa Melayu serta adat yang kami amal adalah adat Melayu,” katanya.

Dr Mahathir menegaskan, sebelum ini beliau tidak gemar menggunakan mahkamah walau ramai yang memfitnahnya kerana sedar di dalam kempen politik akan ada yang bertindak di luar batas dan had.

Namun, menurutnya, kali ini beliau merasakan keperluan untuk bertindak kerana sikap pembohong Zahid amat memualkan dan tidak boleh dibiar begitu sahaja.

“Ia bukan saja kerana ia merosak reputasi saya tetapi penipuannya kepada penyokong UMNO dan orang Melayu lain demi untuk dia mahu kekal berkuasa amat merbahaya,” katanya.


COVID-19: Malaysia kembali catat kes penularan tempatan

PUTRAJAYA, 18 Zulkaedah 1441H, Jumaat – Selepas dua hari kes sifar, Malaysia kembali mencatat kes penularan di dalam negara atau penularan tempatan hari ini, kata Ketua Pengarah Kesihatan Datuk Dr Noor Hisham Abdullah.

Beliau berkata, daripada 13 kes baharu yang dilaporkan hari ini, lima adalah kes penularan di dalam negara dengan tiga kes dalam kalangan warganegara dan dua kes adalah bukan warganegara, yang seterusnya menjadikan jumlah kumulatif kes COVID-19 di Malaysia sebanyak 8,696.

“Kes jangkitan dalam negara dalam kalangan warganegara melibatkan dua kes ‘Severe Acute Respiratory Infection’ (SARI) yang telah dimasukan ke Hospital Umum Sarawak, dan satu kes saringan sebelum masuk kerja di Kuala Lumpur.

“Bagi kes jangkitan dalam negara dalam kalangan bukan warganegara pula, melibatkan dua kes saringan di Depot Tahanan Imigresen (DTI) Bukit Jalil, dengan kedua-dua kes ini disaring semula, sebelum proses penghantaran balik ke negara asal,” katanya dalam sidang media harian perkembangan COVID-19 di sini, hari ini.

Beliau berkata, lapan kes lagi adalah kes import yang telah mendapat jangkitan di luar negara, melibatkan enam warganegara dan dua bukan warganegara (pemastautin tetap).

“Jumlah kes aktif dengan kebolehjangkitan COVID-19 adalah 64 kes. Mereka telah diasingkan dan diberi rawatan,” katanya.

Dr Noor Hisham berkata, terdapat 12 kes pulih dan dibenarkan discaj hari ini, sekali gus menjadikan jumlah kumulatif kes pulih sepenuhnya dari COVID-19 dan telah discaj daripada wad adalah 8,511 kes atau 97.9 peratus daripada jumlah keseluruhan kes.

“Sehingga kini, terdapat dua kes positif COVID-19 yang sedang dirawat di Unit Rawatan Rapi (ICU) dan kedua-duanya memerlukan bantuan pernafasan.

“Manakala tiada kes kematian dilaporkan hari ini, menjadikan jumlah kumulatif kes kematian COVID-19 di negara ini kekal 121 kes atau 1.39 peratus, daripada jumlah keseluruhan kes,” katanya.

Dr Noor Hisham berkata, walaupun kes semakin berkurangan, Kementerian Kesihatan (KKM) akan terus memantau dan ujian pengesanan COVID-19 dijalankan secara berterusan, untuk mengesan kes-kes baharu dalam kalangan komuniti dan antaranya adalah melalui sistem survelan klinikal, seperti pengesanan kes “severe acute respiratory infection” (SARI) di hospital.

“Pada hari ini, sistem survelan ini telah mengesan dua kes positif COVID-19, yang merupakan warganegara. Sehingga 10 Julai, sebanyak 20,897 sampel telah diambil dan 79 kes positif COVID-19 didapati positif (dengan kadar positif 0.38 peratus).

“Kadar positif ini adalah kurang daripada satu peratus, bermakna kebolehjangkitan adalah rendah di negara ini. Meskipun rendah, sistem survelan ini masih dapat mengesan kes, kerana ia mempunyai kapasiti dan keupayaan pengesanan yang baik,” katanya.

Beliau berkata, petugas kesihatan di sektor awam dan swasta akan terus diberi latihan dan maklumat terkini, untuk mengesan serta mengurus kes-kes disyaki COVID-19, misalnya Influenza Like Illness (ILI) dan SARI mengikut garis panduan terkini yang dibangunkan daripada maklumat terkini pelbagai sumber antarabangsa dan tempatan, untuk kegunaan di dalam negara.

Sementara itu Dr Noor Hisham berkata, Pusat Kuarantin dan Rawatan COVID-19 Berisiko Rendah MAEPS (PKRC), Serdang, secara rasminya akan menamatkan operasinya pada 15 Julai ini.

Beliau berkata, PKRC Serdang ini telah diilhamkan oleh Perdana Menteri Tan Sri Muhyiddin Yassin, sebagai salah satu langkah proaktif kerajaan dalam menangani pandemik COVID-19 di negara ini.

“Ia mula beroperasi secara rasmi pada 16 April lepas dan mula menerima pesakit pertama pada 21 April. Hari ini, Menteri Kesihatan Datuk Seri Dr Adham Baba telah menyaksikan proses pesakit terakhir didiscaj.

“Sehingga 10 Julai, PKRC Serdang berjaya merawat seramai 1,362 pesakit, di mana majoriti adalah bukan warganegara (86 peratus) dan 14 peratus adalah warganegara,” katanya. -Bernama


Penjajah Israel berterusan tembak mati penduduk Palestin

JENIN, 9 Rabiulakhir 1444H, Jumaat – Dua lelaki Palestin terbunuh manakala empat yang lain, termasuk seorang kanak-kanak cedera dalam serangan tentera pengganas Israel ke atas kem pelarian Jenin di utara Tebing Barat semalam.

Menurut Kementerian Kesihatan Palestin, mangsa terbunuh dikenal pasti sebagai Farouq Jamil Salameh, 28, yang parah ditembak di perut, dada serta kepala dan disahkan meninggal dunia sejurus tiba di hospital Jenin.

Sementara, mangsa kedua pula dikenali sebagai Mohammad Samer Khlouf, 14, dari bandar Burqin yang disahkan meninggal dunia akibat kecederaan ditembak tentera ketika serangan itu.

Kementerian memaklumkan bahawa pasukan tentera Israel menyerbu kem itu pada petang Khamis dan mengepung sebuah rumah di mana Farouq berada.

Insiden berbalas tembakan berlaku sebelum Farouq dan Mohammad terbunuh dan empat yang lain cedera ringan termasuk seorang kanak-kanak berusia 8 tahun.

Awal Khamis, dua rakyat Palestin ditembak mati oleh tentera pendudukan Israel, membabitkan mangsa berusia 20 tahun di Baitulmaqdis Timur dan seorang lagi lelaki berusia 42 tahun ketika konfrontasi di bandar Biddo, Ramallah.

Serangan sepanjang sehari itu sekali gus merekodkan empat kematian rakyat Palestin setakat Khamis, di mana seramai 141 rakyat Palestin telah ditembak mati oleh tentera Israel di Tebing Barat sejak awal tahun ini.-  Agensi


Emir Kuwait terima peletakan jawatan kerajaan

DUBAI, 9 Rabiulakhir 1443H, Ahad – Emir Kuwait, Sheikh Nawaf al-Ahmed al-Sabah menerima peletakan jawatan kerajaan, lapor KUNA.

Agensi berita negara itu mengesahkan, Emir mengarahkan kerajaan bertindak sebagai kerajaan sementara sehingga Kabinet baru dibentuk.

“Perletakan jawatan perdana menteri dan menteri-menteri diterima dan mereka akan meneruskan jawatannya sehingga pembentukan kerajaan baru Kuwait,” katanya.

Pada 8 November lalu, kerajaan Kuwait menyerahkan peletakan jawatan kepada Emir.

Peletakan jawatan ini dilakukan ketika beberapa Ahli Parlimen pembangkang cuba menyoal perdana menteri dan menteri lain mengenai pelbagai isu, termasuk rasuah dan pengendalian pandemik COVID-19. – Agensi


Sekolah diarah kawal Minggu Solidariti Palestin elak cetus masalah

BANGI, 12 Rabiulakhir 1445H, Jumaat – Perdana Menteri, Datuk Seri Anwar Ibrahim mengingatkan supaya penganjuran Minggu Solidariti Palestin di sekolah dikawal supaya tidak menimbulkan sebarang masalah.

Menurutnya, tiada paksaan kepada pihak sekolah untuk menganjurkan Minggu Solidariti Palestin, meskipun ia digalakkan.

“Itu kita kena kawal. Tadi kita bincang dengan Jemaah Menteri, pertama kita tidak galakkan dan paksa semua sekolah (buat Minggu Solidariti Palestin).

“Keduanya kita kena kawal supaya jangan jadi masalah,” katanya seperti dilapor media tempatan, hari ini.

Beliau berkata demikian bagi mengulas tindakan beberapa pertubuhan bukan kerajaan (NGO) yang membantah arahan supaya sekolah mengadakan Minggu Solidariti Palestin pada 29 Oktober hingga 3 November.

NGO berkenaan menggesa kerajaan supaya institusi pendidikan tidak dibabitkan dengan isu konflik antarabangsa, perang dan pertikaian agama.

Sebelum ini, tular foto kanak-kanak memegang senjata mainan didakwa berkaitan dengan Minggu Solidariti Palestin yang dianjurkan di sekolah.

Gambar itu menunjukkan murid sekolah memegang senapang dan mesingan mainan, sambil mengenakan skarf dan kain di kepala yang tertera sokongan untuk Palestin.

Dilaporkan, badan bukan kerajaan (NGO) Global Human Rights Federation (GHRF) mengecam tindakan itu dan menyifatkannya sebagai ‘mengejutkan dan menakutkan’.


3 lelaki sesat di Gunung Keriang ditemukan selamat

ALOR SETAR, 2 Syaaban 1443H, Sabtu – Tiga lelaki yang dikhuatiri sesat selepas gagal menemui laluan keluar ketika melakukan aktiviti pendakian di Gunung Keriang dekat sini hari ini ditemukan dalam keadaan selamat.

Ketua Zon 1 Jabatan Bomba dan Penyelamat Malaysia Kedah Wan Mohd Hamizi Wan Mohd Zin berkata kesemua mangsa berjaya ditemukan pada 11.33 malam.

“Pihak bomba menjumpai kesemua mangsa di dalam gua di kawasan puncak gunung berkenaan dan mereka berada dalam keadaan lemah.

“Mereka telah diberikan rawatan awal dan anggota bomba sedang dalam proses membawa kesemua mangsa turun ke kaki gunung untuk tindakan seterusnya,” menurut beliau dalam kenyataan.

Terdahulu, Bernama melaporkan ketiga-tiga lelaki mendaki gunung itu pada 6 pagi bersama dengan rakan mereka yang lain.

Bagaimanapun, mereka dikhuatiri sesat selepas tidak turun ke kaki gunung bersama dengan rakan lain.


Israel lancar lebih 170 serangan pusat kesihatan di Tebing Barat

ISTANBUL, 4 Jamadilawal 1445H, Sabtu – Pertubuhan Kesihatan Sedunia (WHO) mengesahkan kemudahan penjagaan kesihatan di Tebing Barat yang diduduki menghadapi lebih daripada 170 serangan Israel sejak 7 Oktober lalu.

“WHO bimbang mengenai peningkatan berterusan serangan ke atas penjagaan kesihatan di Tebing Barat,” kata agensi PBB dalam satu kenyataan di X.

“Hari ini, sekurang-kurangnya enam anggota paramedik (yang) keluar dari Hospital Ibn Sina di Jenin, mereka diperiksa dan ditahan,” kata pertubuhan itu sambil menambah bahawa tiga ambulans turut diperiksa.

WHO menegaskan, penjagaan kesihatan bukan sasaran – merujuk kepada peraturan perang antarabangsa yang menghalang hospital, sekolah dan kemudahan awam lain daripada diserang.

Selain itu, WHO menggesa perlindungan aktif pekerja kesihatan dan kemudahan kesihatan.

Sejak meletusnya pertempuran di Gaza antara kumpulan Palestin dan Israel pada 7 Oktober, tentera Israel setakat ini telah membunuh lebih 200 rakyat Palestin dan menahan lebih 2,520 di seluruh Tebing Barat dalam usaha mengekang aktivisme Palestin yang menyokong Gaza.

Sejak Israel mula mengebom Gaza pada 7 Oktober, sekurang-kurangnya 11,500 rakyat Palestin terbunuh, termasuk lebih 7,800 wanita dan kanak-kanak serta lebih 29,200 yang lain cedera.

Sekatan Israel juga telah memutuskan Gaza daripada bekalan bahan api, elektrik dan air dan mengurangkan penghantaran bantuan kepada aliran kecil.

Sementara itu, angka kematian Israel adalah sekitar 1,200, – meskipun ada pihak mengatakan jumlah itu berkemungkinan lebih besar. – Agensi


Penceroboh tanah haram dapat sokongan DAP, apa pendirian UMNO?

BANGI, 17 Rejab 1444H, Rabu – “Apakah pendirian UMNO terhadap isu pencerobohan tanah di Pahang apabila DAP semakin lantang tunjukkan sokongan kepada peneroka tanah haram itu?,” demikian persoalan dibangkitkan Ketua Pemuda PAS Pahang, Ustaz Aireroshairi Roslan.

Beliau berkata, jumlah penceroboh yang besar dengan disokong wakil rakyat daripada parti yang berada dalam kerajaan negeri amat membimbangkan.

Sedangkan Menteri Besar, Datuk Seri Wan Rosdy Wan Ismail sebelum ini telah menasihatkan pekebun durian Musang King di Raub supaya mempertimbang semula permohonan semakan kehakiman di Mahkamah Tinggi Kuantan.

Ustaz Aireroshairi menegaskan, tanah-tanah yang dipertikaikan adalah dengan jelas merupakan tanah milik Kerajaan Negeri.

“Ironinya tindakan tegas Kerajaan Negeri dan pihak berkuasa negeri itu kini ditentang oleh DAP, sedangkan UMNO dan DAP sama-sama berada di dalam Kerajaan Campuran.

“Pertembungan antara dua parti ini memang sudah dijangka. Bukankah ini yang dimaksudkan oleh Timbalan Presiden UMNO mengenai ‘DAP tidak bermuka-muka’ dan ‘kita memang kenal pendirian mereka’?

“Mungkinkah kehendak DAP lebih utama daripada tanah Negeri Pahang dan maruah UMNO Pahang?,” soalnya dalam kenyataan, hari ini.

Gusar dengan perkembangan isu ini, Ustaz Aireroshairi berkata, besar harapan penduduk tempatan agar UMNO terus berpegang dengan pendirian mereka sebelum ini.

“UMNO perlu membuktikan bahawa kuasa politik orang Melayu tidak hilang ditelan DAP. Jangan dicabul kedaulatan negeri dan hak rakyat hanya kerana ‘cintakan’ DAP.

“Pemimpin dan penduduk yang telah dinafikan hak perlu bersatu melawan pencerobohan ini. Jangan sampai menang sorak kampung tergadai,” katanya.

Kira-kira 500 pekebun tanpa geran yang mengusahakan durian musang king di Raub, Pahang sepakat untuk meneruskan semakan kehakiman mereka di Mahkamah Tinggi Kuantan.

Mereka berhimpun bersama Ahli Parlimen Raub, Chow Yu Hui dan ADUN Tras, Tengku Zulpuri Shah Raja Puji.

Kumpulan pekebun itu juga bersetuju rundingan perlu dijalankan berdasarkan prinsip rakan setara dan segala syarat kontrak dan proses menandatangani kontrak perlu dibuat berdasarkan persetujuan kedua-dua pihak.

Pengerusi Save Musang King Alliance (Samka), Wilson Chang berkata, pekebun juga sedia membayar kadar cukai tanah 20 kali ganda lebih tinggi daripada kadar ditetapkan kerajaan Pahang pada 2019.


Perlu model baharu perkasa ekonomi bumiputera

KUALA LUMPUR, 30 Syaaban 1442H, Isnin – Hampir 64 tahun negara mencapai kemerdekaan, dan meskipun pahit untuk ditelan, hakikatnya masyarakat bumiputera masih belum setanding dengan kaum lain di negara ini, terutamanya daripada sudut ekonomi.

Keadaan yang mengecewakan itu, di sebalik pelbagai agenda bumiputera yang dilaksanakan sebelum ini agar masyarakat bumiputera setidak-tidaknya mampu “berdiri sama tinggi dan duduk sama rendah” dengan kaum Cina dan India khususnya.

Menurut pensyarah Sekolah Perniagaan dan Ekonomi, Universiti Putra Malaysia (UPM), Prof Madya Dr Anuar Shah Bali Mahomed, paling ketara, isu kemiskinan yang masih “menghantui” masyarakat bumiputera dengan insiden kemiskinan tahun 2019 adalah 7.2 peratus berbanding masyarakat Cina (1.4 peratus) dan masyarakat India (4.8 peratus).

Ekuiti bumiputera juga, kata beliau, dalam keadaan kritikal, antara yang terendah dalam sejarah negara iaitu 16.2 peratus pada tahun 2020 berbanding 23 peratus pada tahun 2011 dan 19.3 peratus pada tahun 1990.

Sudah semestinya jurang ekonomi yang semakin melebar ini menjadi cabaran yang cukup besar kepada kerajaan terutama pada tempoh pasca COVID-19, yang umum mengetahui memberi kesan buruk kepada ekonomi Malaysia, khususnya ekonomi dan pendapatan bumiputera.

AGENDA BUMIPUTERA DIANGKAT SEMULA

Bagi mengubah landskap ekonomi yang sedia ada, usaha memperkasakan agenda bumiputera harus digembleng dengan fomulasi yang lebih berani dan radikal.

Justeru, langkah mewujudkan Majlis Kemakmuran Bumiputera (MKB) yang dipengerusikan sendiri oleh Perdana Menteri, Tan Sri Muhyiddin Yassin, dilihat sebagai antara langkah proaktif dalam kerangka mempercepatkan pemerkasaan ekonomi bumiputera.

Ia juga selaras dengan Wawasan Kemakmuran Bersama 2030 bagi mendukung inisiatif merapatkan jurang ekonomi bumiputera dengan kaum lain.

Belanjawan 2021 yang dibentangkan pada November tahun 2020, turut memberikan penekanan kepada usaha ini dengan peruntukan sebanyak RM11.1 bilion.

Jumlah yang dikhususkan bagi pembangunan ekonomi bumiputera itu meningkat sebanyak 28 peratus atau RM3.1 bilion berbanding peruntukan yang diterima pada tahun sebelumnya.

“Situasi ini memberi isyarat yang baik namun untuk jangka masa panjang, satu fomulasi yang lebih tinggi impaknya perlu diperkenalkan bagi model baharu pembangunan ekonomi bumiputera, ” tambah Anuar Shah.

Beliau berkata, pelan strategik yang komprehensif harus dilaksanakan segera mencakupi semua aspek dalam agenda bumiputera khususnya meningkatkan kembali ekuiti bumiputera yang menurun secara drastik.

“Bayangkan dalam tempoh 10 tahun, ekuiti bumiputera berkurangan sebanyak 6.8 peratus dan angka ini dijangka terus menurun terutama dalam mendepani krisis pandemik COVID-19 ini.

“Sekiranya usaha komprehensif tidak dilakukan, hasrat kerajaan untuk mencapai ekuiti bumiputera sekurang-kurangnya 30 peratus menjelang 2030 sukar direalisasikan,” tegasnya kepada Bernama baru-baru ini.

REBUT PELUANG EKONOMI DIGITAL

Digital ekonomi dilihat antara usaha yang perlu diberikan fokus dalam meningkatkan ekonomi bumiputera kerana ia mampu memberikan pulangan lumayan kepada rakyat.

Dalam menyatakan hal berkenaan, Anuar Shah berpandangan, bentuk ekonomi baharu ini boleh menjadi “lubuk emas” kepada bumiputera terutamanya mereka yang akan berkecimpung dalam bidang keusahawanan kerana menjanjikan pulangan yang amat berbaloi.

Menurut beliau, impaknya akan dapat membantu meningkatkan pendapatan bumiputera yang merosot secara signifikan ketika ini.

“Lebih ramai usahawan digital bakal dilahirkan melalui rangka tindakan ini, seterusnya menyumbang peningkatan ekonomi negara melalui ekonomi digital kerana ia inisiatif berimpak tinggi dan perisai kepada tsunami ekonomi yang sedang menghampiri kita tanpa disedari,” katanya.

Kerajaan sebelum ini memperkenalkan Rangka Tindakan Ekonomi Digital (Mydigital) yang dijangka dapat mencipta 500,000 peluang pekerjaan dengan 30 peratus peningkatan produktiviti dalam semua sektor menjelang 2030.

Ini mampu menyumbang kepada 22.6 peratus ekonomi digital kepada kepada Keluaran Dalam Negara Kasar (KDNK) Malaysia dengan unjuran RM70 bilion pelaburan dalam pendigitalan pada masa akan datang.

Anuar Shah turut mengulas tentang ‘ekonomi gig’ (model ekonomi yang memerlukan organisasi beroperasi dengan bergantung kepada pekerja bebas) di Malaysia, yang berkembang 31 peratus (pada tahun 2017) mengalahkan tenaga buruh konvensional dan boleh menawarkan peluang baharu dalam ekonomi digital yang perlu direbut dalam memperkasakan agenda bumiputera.

Kaji selidik Zurich Insurance (2020) menunjukkan 38 peratus pekerja sepenuh masa di Malaysia sedang membuat pertimbangan untuk menceburkan diri dalam ekonomi gig dalam tempoh 12 bulan, lebih tinggi berbanding purata global iaitu 20 peratus.

“Usahawan bumiputera perlu segera menyahut seruan kerajaan menceburi ekonomi gig yang merupakan sebahagian daripada kerangka ekonomi digital.

“Ini dapat meningkatkan pendapatan dan sekali gus membantu bumiputera meningkatkan ekuiti mereka,” katanya.

PERKASA DANA BUMIPUTERA

Sementara itu, hasrat meningkatkan ekuiti bumiputera turut berkait rapat dengan institusi kewangan yang mengendalikan simpanan bumiputera seperti Amanah Saham Bumiputera (ASB) dan Tabung Haji .

Kemampuan memberikan pulangan yang tinggi melalui dividen kepada penyimpan boleh membantu meningkatkan ekuiti bumiputera melalui pembelian dan pemilikan hartanah, pelaburan, perniagaan dan sebagainya.

Ahli Dewan Negara, Senator Idris Ahmad memberitahu Bernama baru-baru ini, sekiranya dividen ASB atau Tabung Haji tinggi, maka ia akan membuka lebih banyak peluang kepada bumiputera meningkatkan ekuiti mereka tanpa menjejaskan simpanan semasa di ASB ataupun Tabung Haji.

Hal berkenaan mengambil kira pengagihan pendapatan ASB yang semakin menurun dari tahun 2017 hingga tahun 2020.

Pada tahun 2017, pengagihan pendapatan adalah sebanyak 7.00 sen seunit dan bonus 1.25 sen manakala pada tahun 2018, pengagihan pendapatan turun kepada 6.50 sen seunit dan bonus 0.50 sen.

Jumlah pengagihan ASB terus berkurangan pada tahun 2019 kepada 5.00 sen dan bonus 0.50 dan pada tahun lepas, pengagihan pendapatan ASB lebih rendah iaitu 4.25 sen seunit dan juga pengagihan ehsan 0.75 sen seunit bagi 30,000 unit pertama yang dipegang oleh pemegang unit ASB.

“Perkara ni sedikit sebanyak memberikan kesan kepada ekuiti bumiputera yang merosot secara signifikan daripada 23 peratus pada tahun 2011 kepada hanya 16.2 peratus pada tahun 2020.

“Ini bermakna, terdapat keperluan mendesak untuk kerajaan merangka strategi khusus bagi memperkasakan PNB dan seterusnya meningkatkan pengagihan pendapatan ASB bagi tahun 2021 kepada sekurang-kurangnya kembali ke tahap pengagihan pendapatan (dividen dan bonus) yang biasa dicapai sebelum ini iaitu antara 7.00-9.00 sen seunit dan secara tidak langsung berpotensi untuk meningkatkan ekuiti bumiputera berdasarkan lebihan dividen tersebut,” katanya.

Dalam konteks Tabung Haji pula, agihan keuntungan Tabung Haji bagi tahun 2020 iaitu sebanyak 3.10 peratus adalah lebih tinggi berbanding 3.05 peratus pada tahun 2019 dan 1.25 peratus pada tahun 2018 iaitu yang terburuk dalam sejarah agihan keuntungan Tabung Haji.

“Peningkatan agihan keuntungan Tabung Haji bagi tahun 2020, menjadi titik tolak kepada kemampuan Tabung Haji dalam mengurus simpanan dan pelaburan umat Islam di Malaysia serta dapat menambah keyakinan umat Islam secara keseluruhannya terhadap Tabung Haji.

“Namun, usaha berterusan perlu dilaksanakan kerajaan dalam membantu Tabung Haji meningkatkan lagi simpanan bumiputera dan seterusnya meningkatkan pengagihan pendapatan Tabung Haji bagi tahun 2021,” katanya. – Bernama


Keganasan di Tebing Barat ganggu gencatan senjata di Gaza: PBB

WASHINGTON, 17 Jamadilawal 1443H, Rabu – Pertubuhan Bangsa-Bangsa Bersatu (PBB) memberi amaran keganasan di Tebing Barat yang dijajah berisiko menganggu gencatan senjata di Semenanjung Gaza.

Kebimbangan itu disuarakan Penyelaras Khas PBB untuk Proses Keamanan Timur Tengah, Tor Wennesland mengenai perkembangan terkini di Tebing Barat, termasuk Baitulmaqdis Timur.

Ini berikutan keadaan keselamatan yang semakin merosot ketika taklimatnya di Majlis Keselamatan PBB.

Beliau berkata, pertempuran, serangan, operasi ketenteraan dan tahap keganasan berkaitan penjajahan yang tinggi apabila penduduk Palestin menggesa konfrontasi dengan rejim pengganas Israel meningkat.

“Langkah-langkah unilateral yang berterusan – termasuk perluasan penempatan Israel, pengusiran dan perobohan – serta krisis fiskal dan ekonomi yang teruk di wilayah Palestin memburukkan lagi keadaan dan menjejaskan kestabilan institusi PA.

“Jika dibiarkan, saya bimbang bukan sahaja Tebing Barat akan bertambah buruk, malah dinamik ini juga boleh memberi kesan kepada keadaan keselamatan di Gaza dan menjejaskan gencatan senjata yang telah berlaku sejak Mei 2021,” kata Wennesland.

Justeru, beliau menggesa semua pihak mengambil langkah segera untuk meredakan ketegangan dan memulihkan keharmonian.

Sejak 29 September lalu, 12 rakyat Palestin termasuk seorang wanita dan empat kanak-kanak dibunuh oleh pasukan keselamatan Israel di seluruh negara itu, selain menyebabkan 306 yang lain cedera.

Konfrontasi terakhir antara Palestin di Gaza dan Israel berlaku pada Mei lalu, di mana lebih 230 rakyat Palestin terbunuh dan ribuan yang lain cedera – antara gelombang keganasan terburuk dalam beberapa tahun.-  Agensi